text:
Il tribunâl
costituzionâl spagnûl al à ametût il ricors fat indenant dal
guvier di Madrid cuintri de declarazion di sovranitât aprovade dal
Parlament catalan ai 23 di Zenâr. Chest al puarte a di une
sospension de declarazion e si trate de prime volte che al sucêt,
dal 1978 incà, par un at fat bon dal Parlament di une comunitât
autonome. Il tribunâl al à cumò cinc mês di timp par cjapâ une
decision definitive. Pal guvier spagnûl la declarazion e je fûr leç
par vie che la sovranitât no i spiete ai catalans, ma dome ae
“nazion spagnole”. Il president de Generalitat, Artur Mas, al à
sigurât che l’esecutîf catalan al larà indenant pe sô strade
fintremai che al varà la poie de maiorance dai citadins de Catalogne
e al à domandât al tribunâl costituzionâl che al rispieti la
volontât popolâr manifestade intes elezions dai 25 di Novembar.
Subite dopo de gnove, il Parlament de Catalogne al à decidût di
meti sù une comission incjariade di svilupâ il percors pe
autodeterminazion cul vôt a pro di CiU, ERC, PSC, ICV-EUiA e CUP e
la oposizion de diestre spagnoliste (vôt contrari di Ciutadans e no
partecipazion al vôt dal PP).
Font:
Vilaweb, 08-09/05/13; Naiz:, 08/05/13


c: text/html

text:
La Zonte regjonâl de Sardegne e à fate buine une propueste di leç di politiche linguistiche che e varès di cjapâ il puest de leç regjonâl 26 dal ‘97. Il test al ten di riferiment, in plui de leç statâl 482 dal ’99, ancje lis leçs linguistichis fatis buinis de Regjon Friûl – Vignesie Julie pal furlan e de Provincie di Trent. Inte propueste si fevele di insegnament dal sart in orari curicolâr, di certificazion linguistiche, di segnaletiche bilengâl e di altris intervents che a smirin a alçâ il status de lenghe proprie de Sardegne. Une ricercje fate cognossi l’an passât e à di fat mostrât che il 70% de popolazion de isule e je in stât di fevelâ par sart, ma che la lenghe e ven doprade pôc intai moments uficiâi par colpe de minorizazion linguistiche patide dai sarts. Cun di plui, pûr tal rispiet des varietâts locâls, si va indenant cul progjet de lenghe sarde di riferiment (Limba Sarda Comuna). La propueste e ricognòs po misuris similârs di tutele ancje par chês altris lenghis o varietâts linguistichis feveladis su la isule: il catalan (Alguer), il tabarchin (isule di Sant Pieri), il sassarês, il galurês, il romanès e fintremai lis fevelis di riunde venite e istriane di Fertilia e Arborea. L’esecutîf regjonâl al à ancje inviât il progjet par une television su internet in lenghe sarde e misuris di poie par trasmissions radiofonichis par sart.
Font: Regione Sardegna, 21/12/08; Sotziu Limba Sarda, 22/12/08; Noas-insardu, 22/12/08

robotstxt: allowed

filter: keep


text:
Il Consei
de Europe al à dât fûr il so secont rapuart su la metude in vore
de Cjarte europeane pes lenghis regjonâls o minoritariis in Serbie.
Intal test si ricognossin i sfuarçs fats des autoritâts intal
procès di ricognossiment des diviersis lenghis feveladis intal paîs
Balcanic, ma si segnalin ancje chei altris pas che a coventaressin
fats. Par esempli si domande di permeti l’ûs des lenghis
ricognossudis intai tribunâi, di incressi il materiâl didatic pes
lenghis minoritariis e di garantî pardabon l’ûs dai nons propris
e di lûc intes lenghis tuteladis. Il rapuart al invide po a lavorâ
par slargjâ la tolerance des lenghis e des culturis minorizadis
framieç de societât serbe. A son cuindis lis lenghis che a vegnin
ricognossudis tant che minoritariis des autoritâts serbis, ven a dî:
albanês, arumen (valac), bosgnac, bulgar, bunjevaç (che cualchidun
al calcole dome une varietât serbe-cravuate), cec, cravuat, macedon,
ongjarês, romanì, rumen, ruten, slovac, todesc e ucrain.
Font:
Npld, 15/07/13


text:
Ai 19 di
Lui a Belgrât si è tignude une gnove riunion tra lis autoritâts de
Serbie e chês des comunitâts serbis dal Cossovo cun chê di sburtâ
la minorance a partecipâ aes elezions aministrativis che si tignaran
ai 3 di Novembar in dut il Cossovo. Ta chê ocasion di fat a varessin
di jessi elets ancje i rapresentants de gnove Associazion dai Comuns
Serps previodude dai acuardis sotscrits di Belgrât e Pristina sot de
mediazion de UE, un gnûf sogjet aministratîf indotât di une grande
autonomie che al cjape dentri i comuns a maiorance serbe dal Cossovo
a tacâ di chei de aree dulintor di Mitrovica (Kosovska Mitrovica,
Leposavić / Leposaviq, Zvečan / Zveçan e Zubin Potok). I serps
cossovans a àn però dite che a boicotaran il vôt e a àn metût sù
une Assemblee provisorie par autoguviernâsi. Il rispiet dai acuardis
internazionâi al è però decisîf pal percors di jentrade de Serbie
inte UE e duncje il guvier di Belgrât al cîr di sburtâ i serps dal
Cossovo a riviodi la lôr posizion. Ae fin de riunion la tension tra
lis parts si veve un pôc slizeride, cui rapresentants dal guvier
serp a sigurâ che no bandonaran mai i lôr conazionâi in Cossovo e
i delegâts de minorance a dî che prime des elezions dai 3 di
Novembar a son une vore di altris cuistions che a àn di jessi
decidudis.
Font:
Balkan Insight, 22/07/13


text:
lunedì 18 agosto 2014
Fats de vite
Gjisele Dal Prât e faseve la camarele inte locande “I doi colomps”; il proprietari, Siôr Svualt Dai Cuei, al jere restât vedul da pôc.
Gjisele e jere une femine ancjemò di no scartâ, si le viodeve ben cuant che e leve e benon cuant che e tornave, gjenerose tal ridi e tal mostrâ lis sôs formis. Lis sôs viestis a vignivin fatis cun dai ritais, la tele e jere simpri pocje, par chest i vistiduts a risultavin simpri strets di vite, curts di gjambe, di manie e scjars di cuel. A taponavin pôc e a mostravin tant.
Siôr Svualt, passâts i prins timps de vedoance, al scomençà a sclarî il voli cjalant mo chi mo là. Gjisele cu la sô intuizion femenine e nulive l’odôr dal salvadi intes gnots di lune plene, ingoloside cul zûc e tacà a pandi maravee e timôr de situazion che prin no capive o no voleve capî, cun discrezion e scomençà a fufignai parsore, cence par altri dâ tal voli (pal amôr di Diu!). Cussì al scomençà chest zuiâ al gjat e ae surîs.
Une dì Gjisele e jere impegnade cu lis sôs voris di camarele, di bot e de un salt dal suston, le imbraçavin di daur cisicantji robis intune orele, risolude ma cun tante buine gracie la femine si separà, la sô muse e sflamiave tant che une bore, cun vôs ingrocjide ma dolce i disè: - Siôr Svualt, no son robis di fâ, che si ricuardi co soi une fantate! - e di li come une vampade e sparì di corse dilunc il coridôr, sclipignant virtût, integritât e desideri.
Il paron, come bon cjaçadôr che al jere, al veve pazience, par chest no si scoragjà, anzit, il dinei i stimolave ancjemò di plui la fantasie, cussì al fo intensificant chescj incuintris “casuâi” simpri in moments diferents. I motîfs a jerin plui che plausibîi, ma la femine, vive Diu no molave il pagnut... ma nancje la sperance che cu la sô strategjiche moderazion e varès vût un sboc positîf par jê.
E cussì tra sburts e slançs, vogladis e suspîrs... e rivà par fin la zornade che l’om i metè la vere in man!... di colp la fantate e deventà Siore Gjisele Dal Prât e Dai Cuei, parone di bens e di sostancis a la pâr di so marît Siôr Svualt.
I agns, si sa, a forin passant corint e cjantarins come aghe di riul schivant lis pieris. Siore Gjisele, bielzà anziane e vedue, e puartave indenant la locande “I doi colomps” tai miôr dai mûts.
E cetantis voltis sentade pe polse tai daspò misdì inda chel cjanton de verande che al cjalave viers il lât, cui voi in sfrese, i misteris de ment e vignivin a flôr e i ricuarts a sgorgolavin cun bondance, soredut pensant a chel improvîs e birbant abraç seneôs e malandrin di Siôr Svualt, e la sô tant svantade rispueste che le faseve inmò riduçâ:
- Siôr Svualt !, no son robis di fâ, che si ricuardi co soi une fantate!
di Galliano di Buenos Aires
Etichetis: Contis, Galliano di Buenos Aires, Gjenar romantic, Gjenar storic
Iscriviti a: Coments al post (Atom)


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
giovedì 30 aprile 2009
Il flum
un toc di flum
pal so rumôr
limpi...
Ma no sai dulà metilu...
martedì 28 aprile 2009
Sere
La stradele di ca e di là
di vert fresc e di colôr
profont di tiere
e prime un gri
e dopo un altri...
I arbui ...verts
scûrs neris...
Une lusigne, une sole ancjemò,
e impie il bosc.
O torni
domenica 26 aprile 2009
Grignei di scuele - il gjornalut de scuele G.B.Candotti
Controi e corezion doman. E dopo in tipografie...
Ancje il gjornalut dal an passât al è premiât al concors dal Ordin dai gjornaliscj.
lunedì 20 aprile 2009
Cjistiei
Biele la iniziative di vierzi i cjistiei che a àn simpri un alc di magjic e fantastic inte fantasie.
Inte realtât nus puartin a dâ un cuc a un passât
particolarmentri scomut!
E ancje cumò li dentri al è ce lavorâ!
Chi i cjistiei di Darcjan (biei ancje i morârs), Vilalte (chi sot) e Duin (che o ai viodût intune altre zornade di ploie - uf! - cualchi setemane fa).
sabato 18 aprile 2009
Interviste
venerdì 17 aprile 2009
Lavagne
O lavori in laboratori e forsi par chest no ai vude bisugne e no mi soi interessade cuissà ce a cheste esperience.
domenica 12 aprile 2009
Buine Pasche!
No l'om nol podeve concepî une idee strambe dal gjenar.
Al devi jessi stât alc altri...
Nô un creatôr lu vevin simpri pensât fuart come un taur, come un sarpint, come un soreli... potent, cui muscui.
Debil, umil, servidôr, l'ultin tra i ultins.
E po al à une grande considerazion de femine. Figuriti: al dâ a lis feminis il podê di testemoneâ la sô resurezion! A LIS FEMINIS... 2000 agns fa!
Par chest vuê o fâs fieste, fieste grande fûr cui miei, e dentri di me... une grande, grandonone fieste pal gno Signôr che al à vint par simpri la muart e al è vîf, vîf, vîf !


text:
La stagjon dai
apontaments culturâi de Sierade inmaneâts de Aministrazion Comunâl
di Sedean si scree vinars ai 7 di Otubar 2011, aes nûf mancul un
cuart di sere, li dal Country resort “Là di Mariute”, a Coder
di Sedean (vie Caterine Percude, n. 7/4) cu la presentazion dal
libri di Nicoletta e Luigino Vador “Il maestro di violino”. Il
test, che al à vût un ricognossiment speciâl tal Concors Nazionâl
di Narative Logos 2010 e che al à otignût il secont premi tal
Concors Internazionâl di Narative “Roberto Micheloni 2011”, al
conte il patiment cence fin de anime di Marco, un fantaçut che a
dodis agns al à di frontâ la tragjiche pierdite dal pari.
“Il maestro di
violino” al è une conte di atmosferis, di desideris, di bruts
siums, di ricuarts, che a compagnin i personaçs e il letôr ae
scuvierte des vicendis de famee cuant che invezit sul sfont si
slungje la campagne furlane, piturade in maniere poetiche tal passâ
des stagjons, des oris, dai dîs, e che, in cualchi maniere, e je un
spieli des domandis di Marco.
Ae iniziative,
inmaneade cul contribût de BCC Friûl Centrâl e in colaborazion cul
Country resort “Là di Mariute”, a cjaparan part i autôrs
Nicoletta e Luigino Vador. Nicoletta Ros e leiarà ai presints
cualchi toc gjavât fûr dal libri e il “Quartetto Tetradico” al
acompagnarà dal pont di viste musicâl la presentazion. E vuide la
serade Gloria Ros.
Si ricuarde cun di
plui che, aes 7 di sere, prime de presentazion dal libri, al è in
program un percors vuidât e gratuit par visitâ la cjase indulà che
al è nassût Pari David Maria Turoldo e che si cjate juste dongje
dal puest indulà che si tignarà la iniziative. Tal resort “Là di
Mariute”, invezit, si podarà mangjâ, a paiament, i plats
preparâts cu lis specialitâts de zone, sedi prime che dopo la
presentazion.
L’Assessôr ae culture
Elena Zanussi
Il Sindic
Dino
Giacomuzzi


text:
Passe un
miâr di personis al à partecipât ai 10 di Novembar aes diviersis
iniziativis inmaneadis a Perpignan pe zornade de Catalogne Nord. Pe
ocasion inte part de Catalogne sot aministrazion francese a son
stadis celebradis trê diviersis manifestazions, ven a dî lis azions
rivendicativis leadis in maniere plui strente cu la “Diada de
Catalunya Nord” che e ricuarde il tratât dai Pireneus dal 1659 che
al à puartât ae spartizion de Catalogne tra France e Spagne, ma
ancje la part finâl de edizion 2012 de Correllengua centrade su la
difese dal insegnament de lenghe catalane inte scuele, e la prime
riunion in Catalogne Nord de Assemblee Nazionâl Catalane, organisim
che al à une funzion primarie inte bataie pe indipendence de
Catalogne.
Font:
VilaWeb, 10-11/11/12


text:
Intune
conference stampe fate in ocasion dai cuatri agns de fin de ativitât
armade di ETA, il puartevôs di Sortu, moviment di riferiment de
çampe indipendentiste basche, Pernardo Barrena al à fat il pont su
la situazion politiche tal Paîs Basc. Ancje cun riferiment a ce che
al è daûr a sucedi in Catalogne, par Barrena al covente sburtâ sul
percors pe indipendence. Par chel che al rivuarde il svilup dal
procès di pâs, il puartevôs di Sortu al à dite che al è mancjât
dal dut il contribût dal guvier spagnûl e dai partîts spagnoliscj
(PP e PSOE). Cun di fat, se ETA e la aree radicâl basche a àn
rinunciât a ogni forme di violence, il stes no si pues dî pal stât
spagnûl che al va dilunc sei cu la politiche di dispersion e di
dinei dai dirits dai presonîrs e des lôr fameis, sei cu la
persecuzion politiche e judiziarie de çampe indipendentiste. Ta
cheste categorie, par esempli, e jentre ad in plen la situazion di
Arnaldo Otegi impresonât par terorisim si ben che al fos il prin
promotôr dal procès di pâs e che al davuelzès dome ativitât
politiche. A van cussì indenant lis iniziativis pe liberazion sô e
di chei altris presonîrs politics bascs che ai 17 di Otubar a àn
puartât in place a Donostia passe 18 mil personis.
Font:
Naiz:,
20/10/15


text:
Paîs Catalans: il catalan lenghe di inclusion sociâl
La organizazion catalane “Plataforma per la Llengua” e à presentât un manifest sotscrit di 23 associazions di imigrâts là che si presente il catalan tant che element di inclusion sociâl, tune realtât là che la imigrazion e à puartât 250 lenghis diferentis. Une ricjece linguistiche e culturâl, chê puartade dai imigrâts, che e e ven calcolade impuartante pal svilup de Catalogne, tal stes moment che cui che al rive di inaltrò al ten il catalan di lenghe francje par comunicâ cun chei altris imigrâts e di mieç di integrazion te societât catalane. Tant plui, si lei tal manifest, che ta cheste maniere si vûl ricognossi il dirit al svilup di dutis lis lenghis propriis: il catalan intai Paîs Catalans, ma ancje lis lenghis di tancj imigrâts intai lôr paîs di divignince: dal wolof al galizian, dal amazic al quechua.
Font: Nationalia, 18/07/08


text:
Intal stât francês lis elezions europeanis a son stadis segnadis de conferme de Union pour un Mouvement Populaire (UMP) dal president Nicolas Sarkozy tant che prin partît cul 27,8% des preferencis e cun 29 elets suntun totâl di 72 puescj a disposizion. Al secont puest si son plaçâts i socialiscj (PS) cul 16,48% dai vôts e cun 14 eurodeputâts. Dut câs, la grande sorprese des elezions europeanis intal stât francês e je rivade de liste Europe Écologie che e à vût il 16,28% des preferencis e 14 elets intal Parlament european. Cheste aleance eletorâl e meteve adun rapresentants dal ambientalisim militant e de plui part dai partîts nazionalitaris atîfs intal stât francês, tant che Convergencia Democratica de Catalunya (CDC), Esquerra Republicana de Catalunya (ERC), Abertzaleen Batasuna (AB), Eusko Alkartasuna (EA), Union Démocratique Bretonne (UDB), Partidu di a Nazione Corsa (PNC), Partit Occitan (PO) e Union du Peuple Alsacien – Elsässische Volksunion (UPA-EV). E propit des filis di cheste aleance al è jessût l’unic europarlamentâr espression di une comunitât minorizade, ven a dî il cors François Alfonsi che al rapresentarà a Strasburc sei il Partidu di a Nazione Corsa, sei la confederazion des Regjons e dai Popui Solidaris che e ten adun i partîts nazionalitaris a pene nomenâts. Aes elezions pal Parlament european a partecipin ancje i teritoris dal stât francês che si cjatin in altris continents, o sei il cussì clamât Outre-mer. Sui trê puescj a disposizion di chescj teritoris, doi a son lâts a membris di partîts francês (UMP e PS) e un al rapresentant di une coalizion di partîts locâi (Alliance des Outre-Mers), ven a dî Elie Hoarau dal Partît Comunist de isule de Réunion.
Viodìn cumò plui in detai cemût che al è lât il vôt intes diviersis comunitâts minorizadis dal stât francês, cundut dai problemis leâts aes divisions aministrativis in vore. Chest al vâl massime pe Ocitanie, là che la division in cetancj dipartiments e in plusôrs circoscrizions eletorâls no permet di rivâ a di une analisi corete.
Il teritori storic breton, invezit, al è dividût tra la regjon aministrative de Bretagne e il dipartiment de Loire Atlantiche. In ducj e doi i teritoris la UMP e je prime (25,08% / 26,14%). I socialiscj, invezit a son seconts in Bretagne (19,12%) e tierçs te Loire Atlantiche (17,55%). Posizions invertidis par Europe Écologie (15,85% / 20,16%) che tra lis sôs filis e veve ancje rapresentants de Union Démocratique Bretonne. Par so cont al coreve il Partît Breton (Strollad Breizh) che al à vût une medie dal 2,59% inte regjon de Bretagne e dal 1,51% inte Loire Atlantiche, ma che in cierts comuns al è rivât ancje al 10%.
Ancje in Alsazie la UMP e je la plui votade cul 32,45% des preferencis, intant che Europe Écologie cul 16,88% e je seconde e i socialiscj a son in tierce posizion cul 14,64%.
Stes ordin ancje intal dipartiment dai Pireneus Orientâi, che al cjape dentri la Catalogne Nord, cundut che ducj e trê i partîts a àn vût percentuâls plui bassis di chês vudis in Alsazie.
Intai Pireneus Atlantics, là che si cjate la part setentrionâl dal Paîs Basc (Ipar Euskal Herria), la UMP e à cjapât il 25,90% dai vôts. Daûr di jê, cul 17,03%, si son plaçâts i socialiscj. Europe Écologie, che e rapresentave ancje Abertzaleen Batasuna e Eusko Alkartasuna, e à vût il 14,57% dai consens (ma tai teritoris bascs cheste liste e à cjapât plui vôts dai socialiscj). Altris doi partîts bascs a corevin, invezit, di bessôi. A nivel di dipartiment, la liste abertzale vuidade di Ixabel Etxeberria e à vût il 2,7% des preferencis e chê dal Partît Nazionalist Basc pôc mancul dal 2%: in ducj e doi i câs cuntun aument dai vôts rispiet aes ultimis elezions.
UMP prin partît ancje Corsiche cul 27,39% dai vôts. Europe Écologie e à vût, invezit, il 13,99% dai consens e, come za dite, e à elet François Alfonsi dal Partidu di a Nazione Corsa. Tierce posizion pai socialiscj cul 12,98% dai consens. Po, cul 9,47%, o cjatìn il Front de Gauche, une aleance di moviments di çampe, e cul 7,61% il Nouveau Parti Anticapitaliste che su la isule al veve dentri ancje i nazionalitaris di A Manca Naziunale.
Font: Le Monde, 08/06/09; elections2009-results.eu, 07-08/06/09; Gara, 08/06/09; Agence Bretagne Presse, 07-08/06/09; p-n-c.eu, 07-08/06/09; partibreton.org, 08/06/09; europeecologie.fr


text:
E je simpri plui preocupazion pal aument dai episodis di violence e di intimidazion di stamp raziâl inte Republiche ceche. A jessi vitimis di chescj episodis a son dispès i rom. Il câs plui seri al è capitât pocjis setemanis indaûr a Praghe là che une femine rom e je stade sassinade di un grup di zovins di estreme diestre che a jerin za stâts responsabii di agressions e menacis cuintri di altris membris de comunitât rom e di cence tet. Dongje di Plzeň, invezit, un ativist rom al è za di timp al centri di menacis une vore pesantis e al à denunciât une scjarse atenzion de bande des fuarcis di polizie. Propit par vie des menacis simpri plui penzis, ta chestis zornadis Michal Mazel al à fat savê che nol davuelzarà plui la incarghe di perît intai procès là che a son imputâts estremiscj di diestre. Mazel al è un dai pôcs esperts di moviments di estreme diestre a disposizion dai tribunâi cecs.
Font: Roma Daily News, 10/01/12


text:
I aministradôrs locâi a àn segnalât in particolâr la violazion de leç intal cjamp dai servizis sociosanitaris e di chei bibliotecaris. Tal prin câs, su 111 lavoradôrs de sanitât che a operin inte aree bascofone, a cognossi l’euskara a son a pene 31, cun dut ce che chest al compuarte ancje sul plan de assistence ai malâts; intai centris pe assistence des feminis, invezit, su 16 operadôrs no ‘nd è nancje un che al fevele par basc. Intal setôr bibliotecari, invezit, il guvier de Navare nol ten cont dal element linguistic ni pal profîl dai lavoradôrs e nancje par chel che al rivuarde libris e materiâi informatics. Sul front des bibliotechis, ducj i parlamentârs a àn mostrât di poiâ lis domandis dai aministradôrs locâi par che la leç su la lenghe basche e vegni metude in vore, fale chei de diestre navare e spagnoliste che a àn dome dite che a laran plui a fonts inte cuistion. Sul plan sanitari i sindics a àn cjatât dome il supuart dai nazionalitaris di Bildu e Aralar; invezit i partîts di çampe a àn dite che al è di fâ miôr ma a àn cirût di separâ la cualitât de assistence de cognossince de lenghe, e chei di diestre a àn declarât che si fâs za dut ce che si pues.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
05/12/13
Paîs Basc: i comuns bascofons a domandin servizis par euskara
I aministradôrs locâi a àn segnalât in particolâr la violazion de leç intal cjamp dai servizis sociosanitaris e di chei bibliotecaris. Tal prin câs, su 111 lavoradôrs de sanitât che a operin inte aree bascofone, a cognossi l’euskara a son a pene 31, cun dut ce che chest al compuarte ancje sul plan de assistence ai malâts; intai centris pe assistence des feminis, invezit, su 16 operadôrs no ‘nd è nancje un che al fevele par basc. Intal setôr bibliotecari, invezit, il guvier de Navare nol ten cont dal element linguistic ni pal profîl dai lavoradôrs e nancje par chel che al rivuarde libris e materiâi informatics. Sul front des bibliotechis, ducj i parlamentârs a àn mostrât di poiâ lis domandis dai aministradôrs locâi par che la leç su la lenghe basche e vegni metude in vore, fale chei de diestre navare e spagnoliste che a àn dome dite che a laran plui a fonts inte cuistion. Sul plan sanitari i sindics a àn cjatât dome il supuart dai nazionalitaris di Bildu e Aralar; invezit i partîts di çampe a àn dite che al è di fâ miôr ma a àn cirût di separâ la cualitât de assistence de cognossince de lenghe, e chei di diestre a àn declarât che si fâs za dut ce che si pues.


text:
Il prin blog di archeologjie par furlan
Un puestut par fevelâ de mê grande passion di simpri, la archeologjie, ma no dome...
giovedì 29 marzo 2012
Ultime lezion a Rives Darcjan
lunedì 19 marzo 2012
Cuinte lezion a Rives
lunedì 12 marzo 2012
Cuarte lezion a Rives
lunedì 5 marzo 2012
Tierce lezion a Rives
lunedì 27 febbraio 2012
Seconde lezion a Rives Darcjan
mercoledì 15 febbraio 2012
Gnove publicazion sul tumul di Merêt
lunedì 13 febbraio 2012
Gnûf laboratori archeologjie! 1 lezion
domenica 22 gennaio 2012
Ultimis su la protostorie furlane
lunedì 2 gennaio 2012
giovedì 3 novembre 2011
A àn disglaçât Oetzi!
Daspò 20 agns il misteri di cheste mumie al continue inmò a apassionâ tancj studiôs e ricercjadôrs!
Us ricuardi ancje che fin ai 15 di Zenâr dal 2012 e je visitabile la mostre temporanee su Oetzi al Museu Archeologjic di Bolzan,cu la ricostruzion dal om vignût dal glaç! :)
sabato 15 ottobre 2011
Dentri un tumul protostoric a S.Svualt
Te ocasion al è stât ancje presentât il libri "Una sepoltura monumentale dell'antica età del bronzo: il tumulo di S.Osvaldo (Udine) - scavi 2000-2002" par cure di Paola Cassola Guida e Massimo Calosi (edizioni Quasar, Roma 2011) dulà che si puedin cjatâ dutis lis ricercjis fatis in chescj agns sul sît.
Il tumul al merite lât a viodi e par chest o podês, a partî di lunis ai 17 di Otubar, prenotâ lis visitis vuidadis clamant i Civics Museus di Udin il lunis des 10 ae 13 e des 14 aes 17 clamant il numar 0432 271767 o il Studio D Friuli il martars e joibe des 10 aes 17 al numar 346 3257139.
Jo mi auguri dome une robe, che dut chest entusiasim no si sfanti in pôc timp ma che al sedi di sproc par continuâ cu lis ricercjis in chest cjamp de nestre preistorie inmò dute di scuvierzi.
(Te foto la gnove costruzion par visitâ il tumul)
mercoledì 5 ottobre 2011
Gjite cun Glesie Furlane!
O sin partîts un groput di personis in coriere di Vençon, intune matine frescje ma plene di soreli, ae volte dal pas di Mont Crôs di Cjargne: par me e jere la prime volte che o fasevi cheste strade e o scuen dî che za dome chest e je une emozion uniche! La strade che si sberdee jenfri lis montagnis intune spirâl simpri plui alte che e met bardabon i brivits! Subit dilà dal pas o sin jentrâts in tiere austriache, ma si sint une cierte sugjestion a savê che ancje li secui indaûr si scoltave la peraule dal patriarcje di Aquilee, a cussì tancj (e in chê volte inmò di plui) km di distance.
La prime tape e je stade Aguntum, une citadine che sot di se e tapone ancjemò une vore di rescj romans, segn di une frecuentazion di chel lûc za te epoche che e va dal I al VII secul dopo di Crist. Chi o vin visitât il museu archeologjic di gnove fate, bielin, ma lassaitmi dî, no mi à plasût il sisteme di ricostruzion dai rescj gjavâts fûr.
In bande dal museu di fat a son i scavos de antiche citadine cu lis termis, lis stradis, il foro e ancje une cjase tipiche de epoche; po ben, fâ archeologjie nol vûl dî "fâ sù parsore de robe vecje" ma valorizâ ce che al è za. Un pôc come che si viôt tal palaç di Cnossos a Crete, un "scempio" di ce che invezit la archeologjie e varès di tutelâ!
Dut câs e je di bande lôr la volontât di valorizâ ancje chel pôc che si à.
Cjamine che ti cjamine nus è vignude propite fam, e cussì si sin inviâts viers la tant insumiade "pause pal gustâ", intun puest bielonon che al cjalave sot dute la valade di Lienz!
Tal dopomisdì invezit o sin rivâts a Lavan, dulà che si cjatin i rescj di une glesie di fate tipichementri aquileiese! Chi pre 'Sef (de plêf di Guart) nus à ben spiegât la plante dal edifici e il so disvilup, emozionant.
Chi sot te foto si viodin i rescj de glesie, un puest che al merite visitât ancje pal contest dulà che si cjate, cuntune viste bielonone e une pâs incredibile.
P.S. al rientro no podeve mancjâ une soste par une birute prime di tornâ a passâ il confin! ;)
giovedì 22 settembre 2011
Viaç a Crete/part 2
Il prin che o ai visitât al è stât chel di Knossos, dongje dal cjâf luc de isule, la citadine di Heraklion (nord di Crete).
Dal sigûr al è stât il plui impuartant sedi in ordin di grandece sedi par vie de mitologjie che culì si è svilupade; al jere a stâ in chest palaç di fat il famôs re Minosse, fi di Zeus e Europe, sovran just e savi che al puartâ al massim splendôr il palaç te sô epoche.
La figure, pal plui mitologjiche ma cun cetancj elements che a fasin pensâ a un personaç esistît pardabon (ancje Tucidide al fevele di lui te sô opare "Guerra nel Peloponneso"), e je leade ancje al mît dal famôs taur che i jere stât mandât di Poseidon, par che lui lu sacrificàs in onôr dal diu dal mâr.
Ma stant che la bestie e jere masse biele, Minosse al decidè di no copâlu, stiçant cussì la rabie dal diu. Par punîlu alore Poseidon al fasè inemorà dal taur la femine di Minosse, Pasifae. Dal amôr dal taur e de principesse e nassè cussì une creature mieze om e mieze taur, il Minotaur.
La ricorence cussì ossessive de figure taurine te mitologjie greghe, e minoiche tal specific, e je leade al fat che il taur al jere considerât une bestie sacre; di fat, sedi tes pituris che tes costruzions, si cjate dispès la figure dai cuars, simbul dal dopli podê dal re, chel divin e chel temporâl.
Frecuentis a jerin ancje lis tauromachiis, o ben lis lotis rituâls cul taur che si fasevin in ocasion di fiestis o celebrazions.
Te foto achì us ai metût une piture famose cjatade propit a Knossos dulà che si viodin i oms saltâ sul taur.
al continue...
lunedì 19 settembre 2011
Viaç a Crete/part 1
E jere la seconde volte che o lavi in Grecie (la volte prime a Kos) e o scuen dî che e je pardabon un mont a part, plene di storie, di personis une vore ospitâls e di un mâr fantastic!
Prime di partî o savevi bielzà ce che o sarès lade a viodi, cu la ferme intenzion di visitâ plui robis pussibilis ancje se i dîs par zirâle no saressin stâts tancj (la isule no je tant piçule, e je la cuinte par grandece tal Mediteranei, daspò Sardegne, Sicilie, Corsiche e Cipro).
La sô vicende, se ben leade a fuart cun chê de Grecie continentâl e cun chê dai paîs dongje (Turchie, Egjit e Italie in primis) e scomence però cuntune individualitât che le caraterizarà par ducj i prins milenis di storie, in chel periodi clamât "minoic".
Di fat, za tor dal II mileni devant di Crist e scomence a deliniâsi chê civiltât che nô o cognossin come "civiltât minoiche" caraterizade dai famôs palaçs, simbui di une organizazion de societât pardabon indevant par chei timps.
I plui famôs a son stâts Knossos, Festòs e Malia, ma dute la isule e je impregnade di sîts minoics plui o mancul piçui, che dal sigûr a vevin tra di lôr une fite rêt di colegaments ma che a jerin ognidun ben indipendents e autosuficients.
La carateristiche principâl di chescj palaçs e jere il fat che no jerin dome lis abitazions dai siôrs (dal re in chest câs) ma vêrs centris dal podê cun libar acès di bande ancje di dute la popolazion che e gravitave ator dal edifici (regolât di pueste) e che e contribuive al sostentament de comunitât intune sorte di "ben comun"; chei che si son conservâts miôr di fat fint in dì di vuê a son propit i magazins dulà che si esercitave il scambi di bens primaris (vin, vueli, aliments e v.i.). O torni a dî duncje, une organizazion de societât une vore plui "indevant" di chê che o podìn imagjinâ ancje dome vuê, dulà che i palaçs dal podê a son ben lontans dal condividi alc cu la popolazion...
al continue...
(te foto une viodude dal palaç di Knossos, tal nord de Isule)
mercoledì 14 settembre 2011
Finalmentri!
O soi di gnûf a fevelâ di tumui protostorics furlans!
Ai 14 di Otubar si inaugurarà la gnove struture che e permetarà di visitâ il tumul protostoric di S.Svualt, ogjet di indagjin tai agns passâts di bande de Universitât dal Friûl.
Ricuardìn che il tumul, sepulture monumentâl di un individui de ete dal Bronç, al veve dât indaûr impuartants risultâts e soredut il scheletri dal inumât, furnint cussì grandis prospetivis tai studis di chest periodi.
L'aveniment al è cetant impuartant ancje par vie che al sarà il prin sît di chest gjenar musealizât e visitabil, cun didatiche organizade pes scuelis, come tal sît Neolitic di Samardencje.
L'apontament alore al è ai 14 di Otubar as 11.00 daûr il vecjo "manicomio" dulà che a saràn presints i responsabii dal sgjâf, la retore Cristiana Compagno e altris autoritâts.
(te foto la cuvierture di claps parsore de sepulture)
giovedì 25 agosto 2011
Se al è masse cjalt...
Duncje, il cjalt nus fâs patî in chescj dîs de fin di Avost, alore o volevi proponijus un doi apontaments "frescs frescs" de Societât Furlane di Archeologjie in merit a sgjâfs che si tignaràn di chi a pôc.
Un al è chel di Atimis, li dal Cjistiel Superiôr, che si ten za di cualchi an in ca e che al scomençarà ai 29 di Avost fint ai 2 di Setembar (e une seconde campagne dai 5 ai 9 di Setembar), sot de direzion di Massimo Lavarone. Par cui che al volès iscrivisi ve ca telefon: 0432 26560 o mail: sfaud@archeofriuli.it o mlavarone@alice.it.
Chel altri si tignarà a Aquilee a partî dai 19 di Setembar e al rivuardarà il toc ocidentâl des muris tart antichis de citât. Ancje chi o podarês domandâ informazion li de Societât.
In fin dai 24 ai 28 di Otubar si podarà partecipâ ai sgjâfs a Morus, in localitât Muris, dulà che a son stâts indivuduâts dai rescj di chê che e podarès jessi une "vile rustiche" romane.
O aprofiti di chest post par ringraziâ i miei "sostignidôrs" che mi seguissin ancje vie pal Istât, buinis vacancis a ducj!
mercoledì 27 aprile 2011
Dopo la Sirie il Mali
(te foto la maraveose moschee di tiere di Djennè)
giovedì 14 aprile 2011
Gnûf sgjâfs a Codroip
Il sît, za indagât in altris campagnis (2004-2009), al à puartât ae lûs i rescj di un cjistielîr di planure datât tor dal Bronç finâl-prin Fier (1300-800 p.d.C). Chest an si indagarà une zone cun scarics ceramics e il fossâl interni.
Par podê partecipâ lait sul sît de Societât Furlane di Archeologjie par discjamâ il modul o domandait informazions al Museu Civic di Codroip (0432-820174) Lu- Ve 9.00-12.00 o mandait une mail achì scavocodroipo.2011@virgilio.it.
Bon sgjâf a cui che al podarà lâ!!
giovedì 10 marzo 2011
Cunvigne Aquilee...e auguris!
La cunvigne, metude adun de Soreintendince pai Bens Archeologjics dal Friûl-V.J., de Societât Furlane di Archeologjie e dal Dipartiment di Storie e Tutele dai Bens Culturâi de Universitât dal Friûl, e varà ancje une relatore a mi une vore cjare, che juste îr si è laureade in Archeologjie te nestre universitât, Laura Gerri di S.Denêl, amie e compagne di cors...augurons e compliments femine! :)
martedì 1 marzo 2011
Antiquarium e museu dal fossil a Paulêt
L'alestiment al sarà screât tra pôc plui di un mês e viert, par intant, dome tal fin setemane.
CE VIODI. Tal Museu a cjataran puest plui di 600 reperts archeologjics e paleontologjics, tra chei ancje il scheletri a grandece naturâl dal ursus spelaeus, riprodusût tal so ambient naturâl.
Si podarà ancje fâ une visite tridimensionâl sul paisaç ator di Paulêt fint a Cividât e Nimis cui reperts medievâi vignûts fûr dai sgjâfs ta chescj ultins agns.
(Te foto un scheletri di ursus spelaeus).
martedì 30 novembre 2010
Baste!
mercoledì 10 novembre 2010
Gnove scuvierte a Qatna
Cheste scuvierte, fate intal edifici plui antîc dal sgjâf, o ben il palaç Orientâl (1800-1600 p.d.C.), e permetarà di fâ lûs su lis tecnichis di produzion dai metai e su lis rêts comerciâls tal Medi Orient Antîc. (Te foto in alt une viodude dal restaur dal palaç Reâl di Qatna).
Oltri a chest si è scuviert ancje un scarabut egjizi de seconde metât dal II mileni prin di Crist cun montadure in aur e cu la titolazion regâl dal faraon Amenhotep III. Chest al testemonee cemût che i rapuarts tra lis dôs civiltâts a fossin une vore strents. (Chi sot il scarabut egjizi cjatât a Qatna intune foto di Javier Ballestrer Serrano).
domenica 31 ottobre 2010
A proposit dal museu etnografic...
La uniche robe che o pues conseâus e je chê di lâ a viodilu, parcè che il museu etnografic dal Friûl in vie Graçan a Udin, al è pardabon biel!
Plui di une ore e mieze di visite dilunc di salis ben alestidis, cun tancj temis e cetantis colezions di dut il Friûl, che a mostrin trop che il nestri teritori al sedi siôr di storie e di culture.
Une buine presince ancje de lenghe furlane, cuasi ducj i reperts a son nomenâts cui lôr nons origjinâi (pecjât che no sedin in marilenghe ancje i panei descritîfs...ma cuissà, plui indevant che cualchidun nol cjapi spont dal museu de storie catalane di Barcelone!).
Biele ancje la idee, te sale des mostris temporaneis, di lassâ la pene ai visitadôrs par scrivi i nons dai reperts come che a jerin clamâts tai timps (par esempli cumò la sale e je dedicade al lavôr dal marangon, cun ducj i soi imprescj).
Ae fin, intun avîs dai curadôrs dal museu, al è scrit l'intent di volê continuâ a cirî e valorizâ ancje l'aspiet linguistic de nestre culture.
Compliments ae dotore Tiziana Ribezzi e a ducj chei che a àn permetût chest lavôr.
Il museu cun di plui al ufrìs ancje percors di visitis vuidadis e laboratoris par scuelis e grups, o podês tignîsi inzornâts sul sît dal comun di Udin ae pagjine dedicade al museu.
sabato 30 ottobre 2010
Damis e feminis langobardis
La mostre si podarà visitâ fint ai 30 di Avrîl dal 2012
dal lunis al vinars des 11.00 aes 13.30
il lunis e il miercus ancje des 16.00 aes 18.00.
Par info
Comun di Romans dal Lusinç, Ufici Culture
ufficio.cultura@com-romans-d-isonzo.regione.fvg
mercoledì 27 ottobre 2010
Gnûf Museu etnografic dal Friûl
I oraris pal periodi invernâl a son: dal martars ae domenie des 10.30 aes 17.00
Pal periodi estîf: dal martars ae domenie des 10.30 aes 19.00
Fint ai 31 di Otubar dal 2010 al sarà pussibil gjoldi di biliets a presits promozionâi
Par info:
telefon 0432 271920
fax 0432 271907
mail museoetnografico@comune.udine.it
mercoledì 6 ottobre 2010
Uniud in Sirie
lunedì 20 settembre 2010
Langobarts a For disore
lunedì 13 settembre 2010
Gnovis su Oetzi
giovedì 9 settembre 2010
Sot Tergeste
Oraris de mostre:
lunis – joibe: 9 -18,30
vinars – sabide: 9.30 – 13,30.
Jentrade libare - La sede de mostre e je acessibile a lis personis disabilis
Visitis vuidadis su prenotazion Tel. 0405582855, +393497130346
lunedì 23 agosto 2010
Jo o vîf intun cjistiel
(te foto la cuviertine dal libri)
venerdì 13 agosto 2010
La domus a Zui
Cheste mostre e vûl rindi plui comprensibii i risultâts dai lavôrs su la aree archeologjiche dal paîs. Si trate di une domus romane indagade intai ultims agns che e à dât indaûr cetancj reperts riferibii ae vite cuotidiane dai antîcs abitants.


text:
Incuintris di Vençon
(Avis, 3 di Març 2015)
A Vençon, Domenie ai 22 di març dal 2015
Il prof. Gabriele Pelizzari, de Universitât dai Studis di Milan,
al presentarà:
GLESIE DI POPUL O DI INDIVIDUIS?
Riflessions e cautelis sul gnûf umanisim cristian.
As 3.00 dopomisdì si cjatarìn in domo pai Gjespui cjantâts;
as 3.30 e sarà la relazion te sale Patriarcje Bertrant in canoniche.
IL FRIÛL CHE ANZIT. L'Agâr (2002-2006)
(Avis, 7 di Novembar 2014)
Il President de Provincie di Udin on. Pieri Fontanini al à il plasê di invidâLu ae presentazion dal libri publicât di Glesie Furlane:
IL FRIÛL CHE ANZIT. L’Agâr (2002-2006) di Duili Cuargnâl
Vinars ai 28 di Novembar aes 17,00
sale consiliâr de Provincie palaç Belgrât a Udin
Presentazion
prof. Raimont Strassolt di Graffemberg, Professôr universitari di sociologjie
A intervignaran
S. E. Bons. Andrea Bruno Mazzocato, Arcivescul di Udin
on. Pietro Fontanini, President de Provincie di Udin
av. Sergio Bolzonello, Vice president de Regjon Autonome F-VJ
dr. Lionello D’Agostini, President de Fondazion Casse di Sparagn di Udin e Pordenon
prof. Paolo Pascolo, Diretôr dal Centri interdipartimentâl di ricercje su la culture e la lenghe dal Friûl de Universitât dai Studis di Udin
dr. William Cisilino, Diretôr de ARLeF Agjenzie regjonâl pe lenghe furlane
Bons. Roberto Bertossi, President di Glesie Furlane
Al fasarà di moderadôr il dr. Roberto Pensa, diretôr dal setemanâl La Vita Cattolica
Incuintris di Vençon
(Avis, 27 di Otubar 2014)
Domenie ai 14 di dicembar dal 2014
il prof. Agnul Vianello, pro-retôr de Universitât di Udin
al presentarà:
“L’Universitât di Udin: de Regjon o dal Friûl?”
As 3.00 dopomisdì si cjatarìn in domo pai Gjespui cjantâts;
as 3.30 e sarà la relazion te sale Patriarcje Bertrant in canoniche.
Incuintris di Vençon
(Avis, 27 di Otubar 2014)
Domenie ai 16 di novembar dal 2014
Il prof. Agnul Floramo, diretôr de Biblioteche Guarneriane di San Denêl,
in riferiment al centenari de prime vuere mondiâl,
al presentarà
“Come feride inte cjar vive: la soference dal popul furlan inte Gande vuere”
As 3.00 dopomisdì si cjatarìn in domo pai Gjespui cjantâts;
as 3.30 e sarà la relazion te sale Patriarcje Bertrant in canoniche.
VISITE A LUBIANE TAI 2000 AGNS DE FONDAZION
(Avis, 27 di Avost 2014)
Sabide ai 27 di setembar dal 2014 a Lubiane
TAI 2000 AGNS DE FONDAZION DI EMONA
VISITE AI MONUMENTS DE CITÂT ANTIGHE, DE ETE DI MIEÇ E MODERNE
CUN RIFERIMENTS AES OLMIS LASSADIS DAL CRISTIANISIM AQUILEIÊS E DAL PATRIARCJÂT.
Si partìs in coriere di Vençon (plaçâl des Scuelis) aes 7 in pont e dal parc dal Stadi Friûl di Udin (denant de bilieterie) aes 7,30. Si varès di rivâ a Lubiane tor 10,30.
Visite tal museu civic ae mostre pai 2000 agns de fondazion de citât. Si guste insieme. Dopomisdì visite ai monuments dal centri storic.
Si partìs par tornâ dongje tor lis 6 sore sere e, se dut al va ben, a cjase tor lis 9.
Par metisi in note telefonâ o visâ:
pre Roberto, canoniche di Vençon, tel. 0432985032; - pre Romano, canoniche di Vilegnove, tel. 0432956010; - pre Sef o pre Laurinç, canoniche di Luincis, tel. 043360358.
PAL 40esin di GLESIE FURLANE
(Avis, 5 di Avost 2014)
Pal 40sin di “Glesie Furlane”
o vin il plasê di invidâus
a Zui inte Plêf di Sant Pieri
joibe ai 28 di avost, aes 6 soresere.
Cjantâts Giespui,
al vignarà presentât il document “fondatîf”
e o concludarìn la serade lì de Polse di Cougnes.


text:
No sai se vualtris a doprais le bici plui di chei âltris ma cun ce ch'al sucêt tal mont, forsit al sarès ore di tirâ fûr le vecje bici dal nôno se le vuestre o le vês vendude. Dutcâs, tant ch'o cirîs le vuestre us meni a fâ un zirut cun la mê biciclete. La mê bici? ...So vès di spiegâ cemût ch'o ai fat chiste cjançon o varès forsit di comprâ une bici... Bon divertiment
Non so se voi adoperate la bici più degli altri ma con la crisi forse sarebbe ora di pensarci e di tirar fuori magari la bici del nonno o della nonna se la vostra l'avevate venduta. In ogni caso, tanto che cercate la vostra vi porto a far un giretto con la mia bicicletta. Buon divertimento!
Jo i varès lassât une peraule, o i varès dite chê peraule d'istès ma si viôt che da vêr furlan, a lui, lis dimostrazions sentimentâls a no i vadin. O i varès dite ch'al é masse sensibil e che l'atom al é piês de primevere par fâ gambiâ le int di opinion, di vite, di puèst o di lune. Lui come al solit al mi varès moralizât come se le mê intenzion a fós stade di cjolilu pal cûl. Invesit nue, al à scierât le puarte e ancje le pusibilitât di lassâi un mesagjo. O i vevi dite che s'al tornave lui, o varès profitât di lâmint jó, ma al é tornât par dî ch'al s'in lave par simpri invesit jó ch'o mi eri sindilât o torni par dî ch'o scuignivi tornâ par dîsint ancjemó une. Une forsit inutil ma une distès. Al mi varès plasût di incuintrâlu, soredut ch'o voi e o ven di spès da dutis lis bandis. Al mi varès plasût di condividi il plasê di jessi furlan cun cualchidun plui furlan di chei âltris ma o crôt che plui a si é furlans e plui a si crôt ch'a si à di stâ scierâts da se. Ognun de so bande e mandi le companíe. Sa no si é de stesse famee o dal stès partît nond'é nujâltri ch'a nus tegni leâts, nancje le mârilenghe.No sai s'al é par vie de mâri o de lenghe, ma il risultât al é compagn. Ancje se une mâri a é une putane a reste simpri une mâri e ancje se une lenghe a no siervís plui a di nissun a no si puès fâ di mancul di meti insiemit le mâri e le lenghe. Alore le vevi doprade par fâ un tic di leterature popolâr. Alc da lassâ pe strade par chei che no an voe di sintî simpri chês neniis voltadis viers il vatican. O scuèn dî ch'o ai amancul trê o cuatri furlans in di ch'a vegnin a cirî frice da me e che di sigûr a no cjatin chê ch'a cirin ma a tegnin dûr.A insistin. Duncje no ducj bigots ma andé ancje bigons. Ma vino di cjacarâ simpri de stesse rôbe? Da furlan forèst o no vevi capît ch'a si puès cjacarâ mâl di Rome ma no di san Piêri, senó guai. A si urte. Duncje ce îsal esi furlans? Nuje. un handicap!
Ancje s'al é il puest plui cognossût dal Friûl, so lais sul cjisciel, o sarês sorprês di viodi trope pôcje int ch'andé lassù.
Ch'al sedi il fat ch'a no si puès lâ sù che a pît?
Ch'al sedi il fat che Udin, vidût da l'âlt a nol é cuisà cê?
Il cjisciel in fat al é un museu scuadrât como une caserme e ch'al tire pôcje int al di fûr dai fruts des scuelis. Cualchi vôlte andé cualchi atrazion. Cumó che i baracons de place prin di mai, a laràn fûr di Udin, a nol restarà che un puest calm como ch'al é simpri stât.Se amancul e varessin mitût i baracons a lassù a nol varès stât mâl par animâ il lùc.
Altris gjenerazions di zovins a laran a lassú par fâ un zîr cun le pueme po e laran cun le femine e cui fruts e finalmentri di lâ cui nevôts e di lâ da pensionâts. E ogni vôlte, come ducj, e laran a bevi in te fontanute in somp de ribe.
Ma il cjisciel al é deventât famôs pe cjançon che ducj e cognossin a memorie amancul pe prime strofe. Une vilote. Tipiche vilote indulà che lis peraulis a son stadis fatis da no si sà cui como ch'a si faseve prime pes cjançons popolârs. Ches fat al nus mene a notâ che bielzà in te prime strofe le finâl a no é simpri compagne. Cuanchidun al finís disint O ce biele zoventût e âltris disint, no si cjate in nissun lùc.
Daspó, chês âltris strofis a somein lâ a passóns par lôr cont zence vê veramenti nuje a ce fâ cun le prime strofe o enfre di lôr. Siché, sa si varès di voltâle in tune âltre lenghe a cualchidun a no si puedarès spiegâ il parcé che un al tache a vantâ un cjisciel e po al si met a cjacarâ dai cjargniei cun le pipe in te sachete ch'a vegnin jù de Cjargne cence un fregul di tabac. Ma di indulà puedino vignî i cjargniei se no de Cjargne?
Alore, jó che cjargniel o soi stât ma che il tabac a nol mi é mai mancjât tant ch'o ai fumât, come ducj i furlans o soi leât al Friûl par no sai cê di atavic e chiste cjançon o eri fintramai obleât di cjantâle cul plevan ch'al nus menave ator in coriere da zovins. Le cjançon a mi é restade tal cjâf. Al mi fâs dome dûl di sintîle cjantâ par ducj i grancj coros furlans in te stesse maniêre. No dome par vie che lis corâls furlanis a son simpri stampadis par cjantâ messis e che i arangjaments a son fats ducj in te stesse maniêre ma soredut parcé che lis peraulis a no an nissun sens. Infat, ce sens aial di fâ un coro di trente coriscj sapientamentri orchestrât da un maestri ch'al mene i braz e le bachete par doprâ peraulis zence sens?
Dutcâs, o vevi chê di fâ le mê version e no vevi voe di fâle zence dâi un tic dal gno tabac. Par me, le melodie a é masse romantiche par no doprâle fint insomp cun peraulis ch'a restin sul sogjet.
O partis dal fat che le vilote furlane a ere simpri stade doprade in te stesse maniêre. In tune compagnie, un al intonave le cjançon magari inventant lis peraulis parcé che le version ch'al veve sintût prime a no i lave o nol veve voe di ripeti simpri chê o ben al s'impensave de melodie ma no des peraulis. Al cjantave le prime linie e chei âltris a ripetevin in coro. Le melodie sempliç a podeve siervî a di ducj e cuissà tropis ridadis o boins moments ch'a son nassûts condividûts enfre di lôr e ch'a no son mai lâts fûr di une serade in tun paisut spierdût dal Friûl o de Cjargne. In chê vôlte, a nol ere como cumó indulà che dut al é fat par meti in valôr l'individuâlism.
Duncje o ai cjapât le prime strofe e le ai fate finî in tune âltre manière par podê continuâ a stâ sul cjisciel zence lâ ator pal Friûl di bant. In font, o ai rispietât le tradizion ch'a ere chê di cjapâ une melodie popolâr e zontâ altris peraulis a secont dal puèst o dal gust di chei ch'a vevin voe di cjantâ zence dismenteâ un tic d'ironie. Vuê, chest al si dopre par fâ i soccer songs, ven a stâ i cjants di vuere doprâts tai stadios durant lis partidis di balon.
Lis peraulis
O ce biel o ce biel cjistiel a Udin (x2)
O ce biel cjisciel a Udin o ce biel di lâ lassù (x2)
E lâ sù a lâ sù cun tune pueme (x2)
E lâ sù cun tune pueme ti ven voe di fâ l'amôr (x2)
Se lâ sù, sù pe ribe a ti cji strache (x2)
Andé chê agute frescje 'te fontane cuintri il mûr (x2)
Cê ch'al fâs ridi i furlans
-Udin al é fossilizât, dissal Grillo, daspó ch'al contave che par miezore al a scuignût cjacarâ di bessôl tal mieç dal "solitUdin" desertic.
E jù a ridi i 3500 furlans dal Carnera!
So lu varès dite jó nissun al varès fat un bê. Como simpri, le nestre furlanitât a é plui vere s'a jès de bocje dai forèscj. Ma vino propit di ridi sardonicamenti cuant che invesit a si varès di vaî? Daspó, al dîs Grillo che Udine al si dîs Udin, che vigile al si dîs vigil ma che mone al reste compagn. E jù ancjemó 3500 ridadis tant che Carnera al si zire e rizire in te sô tombe!
S'al vès dite che mone a si dîs frice al varès fat ridi cun plui plasê ma vino veramenti bisugne de veretât par viodi trop mones ch'a si é? Nô o ridin d'istès! Ridi sardonic par no vaî disperât? - La prime presentazion de Patrie, che o vin fat a Sant Denêl, mi à pardabon sodisfat, dissal Christian tal so blog. Achi nissun al rideve. Ni chei 6 sentâts par cjacarâ, ni chei 15 sentâts di chê âltre bande.Robe masse serie e nissun Grillo par contâ 'ne monade.
Cuâl sarae le prossime ridade? Chê dal funerâl dal ûltin furlan?
Se invesit di sei furiôs o sin juste Fùrios o no varin di spietâ masse...Gri, Gri, ven fûr di aí !
Lant pal mont a no si piert dome l'italianitât a si piert ancje le voe di jessi talians. Lis tentazions a son masse grandis par sei dome talian o dome furlan parcé che le societât indulà ch'a si vîf nus aspire drenti come in tune plêre e plui a si viaze e plui a si gambie di opinion. Cussí, vignint fûr de stesse famee, doi fradis ch'a son lâts a finî in tun paîs difarent , cuant ch'a si ricjatin a son deventâts stranîrs un cun l'altri. Se po e an mitût sù famee al é ancjemó piês. I fruts a son boins di cjalâsi ancje di stuart. Jó cun gno fradi in France e me sûr in Piemont al é come sa si vignís di trê fameis difarentis. L'unic furlan ch'al reste o soi jó ma o soi dome furlan di mâri. Di pâri o no lu sai. Pal gno aniversari forsit o lu savarai ma o soi furlan di mâri. Insome o soi un Pasolin in miniature e par chel o mi sint plui fradi cun lui che cun gno fradi e me sûr. Ansit, Fracait achi sot e on savarês di plui. Mandi, us lâsi cun tune ûltime riduçade sperant che dut al ledi ben par vuâltris.
Girovagando per il mondo, non si perde solo l'italianità, si perde perfino la voglia di essere italiani. Voglio dire che le tentazioni sono troppo grandi par rimanere solo italiano o solo della tua regione perché la società dove vivi ti aspira dentro come in un vortice e più si viaggia e più si cambia di opinione. Cosí, due fratelli che sono emigrati in due paesi differenti, quando si ritrovano sono come due stranieri. Se poi si sono sposati é ancora peggio. Io che ho un fratello nel sud della Francia e una sorella in piemonte ho sempre l'impressione che usciamo da tre famiglie diverse. L'unico friulano che rimane, sono io benché sono solo di madre friulana. Di padre non lo so. Per il mio compleanno forse lo sapró ma come Pasolini, sono di madre friulana e per questo mi sento più fratello con lui che con mio fratelllo e sorella. Anzi, se guardate il video, ne saprete di più. Mandi, vi lascio con un sorriso sperando che tutto vada bene per voi.


text:
Romanie: e cres la domande di autoguvier dai ongjarês
La indipendence autoproclamade dal Cossovo e à mot cetantis reazions, massime framieç des nazions cence stât e des comunitâts minorizadis europeanis. Ancje l’eurodeputât László Tőkés, membri de minorance ongjarese de Romanie, lu à citât tant che esempli di tignî cont tune interviste publicade che al è pôc sul cuotidian “Ziua”. Dut câs, plui che di indipendence, Tőkés al à fevelât di autoguvier dal Székelyföld, la regjon de Transilvanie là che la popolazion ongjarese dai székely e ja la maiorance. Pal eurodeputât de minorance magjare si podarès pensâ a di une forme di autonomie par dute la Transilvanie, su model de Vojvodine serbe, e ta chê suaze une forme di autoguvier plui fuart pal Székelyföld. Tőkés al à ancje pandût la sô sodisfazion pal svilup dal Magyar Polgari Part (Partît Civic Magjâr), il gnûf sogjet politic ongjarês che ai 14 di Març al è stât metût dentri in maniere uficiâl de Cort di apel di Bucarest intal regjistri dai partîts de Romanie. Ai 15 di Març, zornade che i ongjarês di dut il mont a memorein i erois de rivoluzion dal 1848, si son davueltis diviersis cerimoniis ancje intes diviersis provinciis de Transilvanie là che e je fuarte la comunitât magjare. Intant di chês manifestazions, diviers rapresentants politics de minorance a àn tignût discors là che a rivendichin la autonomie de regjon.
Font: Divers.ro, 17/03/08; Mon Divers, 10/03/08


text:
Lis
elezions politichis che si son tignudis sul imprin di Novembar in
Cravuazie no àn produsût une maiorance clare in stât di guviernâ
il stât. La HDZ (Union Democratiche Cravuate), cui siei 59
parlamentârs, e je stade la plui votade ma no somee in stât di
cjatâ aleâts par formâ un guvier. Most, la tierce liste plui
votade, si è viodude boçâ la propueste di un guvier di “unitât
nazionâl” e, fûr di cheste opzion, e refude cualsisei acuardi. La
aleance vuidade dal partît sociâl democratic, che e à otignût 56
elets, e je duncje impegnade a cirî di meti adun une coalizion di
guvier. Par fâlu e à però di rivâ a cjatâ la poie di almancul
altris 20 parlamentârs. Par cumò la disponibilitât par meti sù un
gnûf guvier progressist e je rivade dai vot deputâts espression des
minorancis nazionâls dal paîs, dai trê elets de formazion
regjonaliste Dieta Democratica Istriana, di trê deputâts dai
partîts dal sindic di Zagabrie Milan Bandic e dal ex ministri pe
economie Radimir Cacic, e ancje di un parlamentâr espuls di Most.
Une poie esterne e podarès invezit rivâ dal partît conservadôr
Aleance Democratiche Cravuate de Slavonie e de Baranja (HDSSB).
Font:
Balkan Insight,
16/11/15


text:
Ai 5 di Mai dal 1981, daspò 66 zornadis di siopar de fam, al murive inte preson di Long Kesh, in Irlande dal Nord, Bobby Sands.
Intal siopar a pierderin la vite altris nûf fantats, ducj volontaris dal Esercit Republican Irlandês (IRA) o dal Esercit di Liberazion Nazionâl Irlandês (INLA) tra i 24 e i 30 agns: Francis Hughes, Patsy O’Hara, Raymond McCreesh, Joe McDonnell, Martin Hurson, Kevin Lynch, Kieran Doherty, Thomas McElwee e Michael Devine.
Di cuant che, intal 1976, lis autoritâts britanichis ur vevin gjavât il status di presonîrs politics, centenârs di fantats e di fantatis impresonâts a vevin inviât formis diviersis di proteste, de blanket protest ae no-wash protest, prime di rivâ al siopar de fam. Dut chest par mostrâ al mont intîr che no jerin criminâi comuns come che invezit a cirivin di fâ crodi lis autoritâts britanichis: se a riscjavin la vite, o di jessi condanâts cence un procès just, impresonâts e torturâts al jere parcè che a combatevin pai dirits e pe libertât dal lôr popul.
Daûr de lote di chescj presonîrs e jere une comunitât interie: baste pensâ che, pôc prime di murî, Sands al jere stât elet parlamentâr cun passe 30 mil vôts, e che al so funerâl a jerin cent mil personis. “Se no rivin a sdrumâ il desideri di libertât no puedin crevâti; – al scriveve Sands – no mi crevaran parcè che il gno desideri di libertât e la libertât dal popul irlandês a son tal gno cûr.” 30 agns daspò, il lôr sacrifici al reste un simbul di resistence par ducj chei che a lotin pe justizie e pe libertât.


text:
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
No stin a dismenteâsi di Achil Telin
Al è stât il profete dal risuriment dal Friûl e de Patrie Ladine
Tal numar passât dal mês di Jugn o vin ricuardât che al colavin i cent e cincuante agns de “invasion”, o sei il passaç dal Friûl de sotanance de Austrie a chê de Italie. Ma in chel 1866 tant burascjôs pai destins de nestre tiere al sucedeve ancje alc altri che al merte di jessi memoreât. Ai 25 di Fevrâr in fats al nasseve a Udin Achil Telin, un non che magari vuê in Friûl scuasit nissun cognòs, e juste par chel o crodìn just di memoreâlu tal inovâl dai cent e cincuante agns de sô nassince. Ma cui jerial chest om? Nus jude a capî alc sun chest cont une lapide, che il prin di Otubar dal 1988 inte dade che a colavin i cincuante agns che al jere muart, la Union Scritôrs Furlans e à fat meti su la façade di une cjase di Udin (inte centrâl strade Canciani) e dulà che parsore vie al è stât scrit: “In chest lûc al è nassût Achil Telin. Sienziât, campion di furlanetât, profete dal risuriment dal Friûl e de Patrie Ladine”.
Achil Telin, cemût che si à mutivât, al nassè ai 25 di Fevrâr dal 1866 di Tite e Vitorie Pasini-Vianello. Student brilant, a vincjedoi agns al cjapà, a plens vôts, la lauree in siencis naturâls inte Universitât di Turin.
La prime incarghe la ve ae Universitât di Rome, dulà che al le a fâ l’assistent ae catedre di gjeologjie dal professôr Portis. Plui indenant, par chel che al inten la ativitât tal cjamp specific de sô lauree, al fasè ricercjis e studis in Piemont, in Ligurie, tal Apenin centrâl, tal Gargan e intes isulis Tremiti. Al studià purpûr, e al metè jù, une cjarte gjeologjiche dai contors di Rome.
Leât cetant ae sô tiere di divignince, Telin nol dismenteà il Friûl, tant che i dedicà ricercjis sui aspiets gjeologjics e gjeografics dal so teritori.
La impuartance dai siei studis e il valôr des tantis publicazions che al de adun, a destinavin Achil Telin ae catedre universitarie, ma lui al sielzè di tornâ chenti dulà che al cjapà la incarghe de catedre di Siencis Naturâls tal Istitût Tecnic di Udin.
E scomençà cussì une dade di timp di grant impegn sul plan sientific che lu puartà a studiâ i problemis plui svariâts sicu lis aghis che a scorevin sot vie, i taramots, i crets, i landris e la faune de nestre regjon. I risultâts di chescj studis si traduserin in articui che a vignirin fûr inte riviste de Societât Alpine Furlane, tal Boletin de Associazion Agrarie Furlane e intai Ats de Academie di Udin.
Tal 1904 al interompè la ativitât che i veve zovât tantis sodisfazions e tancj ricognossiments e al lassà l’insegnament, dant in donazion la sô ricje biblioteche sientifiche ae republiche di San Marino.
Si sierave cussì la prime part de vite di Achil Telin, come sienziât e naturalist, e e scomençave la seconde: chê dedicade ae filologjie e ae leterature ladine, sostignût dal so amôr pal Friûl e de gnove passion pal studi des lenghis, in particolâr di chê lenghe universâl che e vignive clamade “esperant”.
Di cheste lenghe al fo un ferbint sostenidôr, tant di acetâ l’incaric di rapresentant de Associazion esperantiste universâl di Bologne. Al realizà un studi comparatîf tra il lessic esperant e il furlan e, tal 1935, al publicà une gramatiche e un vocabolari cun esercizis di esperant pai ladins dal Friûl.
Deventât un passionât glotolic, al dedicà dut il so timp e dut il so inzegn a aprofondî lis cognossincis de lenghe furlane e de storie de Patrie. Al le dilunc par scuasit dutis lis valadis de Cjargne, pal Cjanâl dal Fier e par chês dal Friûl di là de aghe. Al fevelave cu la int comun e al cjapave sù cussì preseôs documents di culture e di leterature popolâr di ogni sorte, sicu rimis, contis, flabis, zûcs, usancis, vilotis, recipis, induvinei e proverbis.
Dut câs la identitât ladine e fo la gruesse spine tal cûr di Telin. Viodi ricognossude la dignitât di lenghe al furlan, meti in vore la bandiere ladine (cui colôrs celest, blanc e vert), restaurâ il Patriarcjât di Aquilee come model par un Friûl indipendent, al sarà il so grant sium.
Al auspicà la fondazion di une universitât pai Ladins (dai Grisons, des Dolomitis e dal Friûl) che e ves sede a Udin. Al batè cence poste su la dibisugne di racuei ogni document de nestre culture, e in particolâr de leterature popolâr furlane. Al Sotlinià l’oblic morâl di mantignî vive la lenghe ladine, slargjant, a traviers lis publicazions, la cognossince dal patrimoni leterari. Al marcà che par conservâ la lenghe mari no si podeve rinunziâ al so ûs inte publiche aministrazion e inte informazion a ducj i nivei (concet che vuê al vâl pai mass media), massime intai gjornâi.
Tra lis oparis di Achil Telin che a rivuardin i studis su la lenghe furlane, o nomenin: “Archivi de leterature furlane antighe e moderne”, “La Patrie Ladine”, “Tesaur de lenghe furlane”, “Sintiments e afiets inte poesie popolâr furlane”. Al è muart a Udin, il prin di Otubar dal 1938, e di lui al è just no dismenteâsi. Furlan di fats che al merte il nestri rispiet e il nestri agrât. (tarvos)
Ladins dal Friûl pag.2 - Lui 2016
DAL TIMÂF A LA LIVENCE
Barak Obama: o vin di vê un mont cence armis atomichis
… ma intant a Davian a stan rivant lis gnovis bombis B61-12
Une visite storiche daspò 71 agns, un discors imbomp di impromissions suntun “mont cence plui armis atomichis”, ma nuie scusis de bande di Barak Obama, il prin president dai Stâts Unîts in cjarie a lâ in visite a Hiroshima, teatri de prime catastrofe nucleâr inviade dal om in chê maladete buinore dai 6 di Avost dal 1945. “O vin di fâ il pussibil par distruzi lis armis nucleârs, par evitâ di paidî une altre e volte”, al è stât l’apel burît dal president american. “O vin di modificâ il nestri stes mût di pensâ ae vuere e contâ ai nestri fîs une storie divierse. O sin achì e o cirìn di imagjinâ il moment dulà che cheste bombe e je colade, pensin a ce che a àn paidît i fruts... e ae vôs dai muarts che nus fevelin”.
Obama al à insistût sul “risvei morâl des cussiencis” sotliniant la “necessitât di une rivoluzion morâl dongje dal progrès tecnologjic”. Il president Nobel pe pâs al à fevelât de brutalitât de vuere, ma cence dâ la colpe dai siei efiets criminâi a nissune des parts: la reson de resinte visite a Hiroshima e jere chê di tornâ a scrivi la storie cence tornâ a vierzi vieris feridis, anzit cirint pussibilmentri di sierâlis, infuartint la colaborazion tra Usa e Japon, i doi paîs che a forin nimîs e che cumò a son deventâts bogns aleâts.
Chel dì “la muart e rivà dal cîl e il mont al cambià”: lis peraulis di Barak Obama pronunciadis inte storiche visite al Memoriâl de Pâs di Hiroshima a vierzin une viere feride inte storie de umanitât che il 6 di Avost dal 1945 e scuvierzè di possedi “i mieçs par auto distruzisi”. Pôcs agns daspò il Secont conflit mondiâl, inte Vuere de Coree, il president Harry Truman nol cedè aes pressions dal gjenerâl Douglas McArthur e al evità un secont olocaust, ma a 71 agns des bombis moladis su Hiroshima e Nagasaki e al inviament de ete nucleâr, la minace di distruzion totâl al è il riscjio principâl che inmò al pent su la sorevivence de interie umanitât.
La Vuere Frede e la corse ai armaments a derin il sburt decisîf e i guviers cu la arme di distruzion totâl par ecelence a son cussì incressûts fint a nûf: Russie, Cine tal ex bloc comunist, Usa, Angletiere e France in chel Ocidentâl, e po i “contendents” Indie e Pakistan, Israêl, e par ultin la Coree dal Nord vuidade di Kim Joog-un. Si è rivâts cussì a un caric totâl di 15.350 testadis e il mont, naturalmentri, al reste une pericolose polveriere. Baste dî che su la fonde des ultimis stimis de Federation of American Scientists, Washington e Moscje a van dilunc a mantegni scuasit 1800 unitâts in seguitîf stât di alerte, prontis par jessi dopradis in cualsisei moment.
Sun chest cont i Usa a son chei che a spindin plui di ducj che altris paîs metûts insiemit intun modernament seguitîf, e a àn scuasit 7.000 testadis cuintri lis 7.300 de Russie, dut câs impegnade a ridusi e a modernâ i armaments za sovietics. Tra lis 200 e 300 unitâts a son in dotazion di France, Chine e Ingletiere, tra lis 120-130 unitâts di Indie e Pakistan, 80 di Israêl e une desene par Pyong-yang. Il faliment des potencis nucleârs dai sfuarçs di disarmi, su ducj il tratât di no proliferazion, al à incressût il riscjio di difusion de atomiche: “o vin di vê cûr di vignî fûr de logjiche de pôre e cirî di realizâ un mont cence armis nucleârs”, al à dite inmò Obam, rimarcant i aspiets e i contignûts dal famôs discors che i zovà il premi Nobel pe Pâs. Inte ocasion al fevelà di un mont cence nucleâr, sedi pûr indicantlu cun realisim come “obietîf une vore dificil di realizâ” tal arc di une gjenerazion.
Des peraulis ai fats la gnove bombe al idrogjen B61-12, destinade a sostituî secont i esperts lis testadis nucleârs presints intes base furlane di Davian e a Chedi, e je stade provade za fa cualchi mês tal disiert dal Nevada, almancul cemût che al à anticipât cuntun so servizi il setemanâl l’Espresso.
No si è tratât di un vêr e propi test nucleâr parcè dal 1992 i Usa a àn dade la lôr adesion ae muratorie sui test atomics. E je stade, plui tost, doprade, secont la ricostruzion, une bombe cence cariche nucleâr parcè che l’obietîf al jere chel di testâ la sô capacitât di intervent sot tiere. Une svolte tal cjamp dai ordegns nucleârs: fint a vuê, in fats, no jere domandade la precision a ordegns di cheste sorte, aduncje costruîts par disterminâ interiis popolazions e teritoris cemût che al jere sucedût juste apont a Hiroshima e Nagasaki ai fin de seconde Vuere grande.
Ma lis vueris dai ultins agns a àn cambiât lis prospetivis e il Pentagono american al è ae ricercje di ordegns bogns di distruzi i bunkers sot tiere, dulà che normalmentri si cjatin logadis lis struturis militârs plui impuartantis e strategjichis.
La gnove bombe e larà a sostituî lis vieris B61 che secont i esperts, in Italie e in Friûl a son presints intai magazens tal aereopuart di Pagliano a Gori, a Ghedi e a Davian. Lis gnovis armis a podaran lâ in dotazion ai F35. Declarazions uficiâls non son stadis inmò fatis ma al è palês che il plan al è chel di mandâ lis B61-12 intai stes puescj dulà che vuê a son conservadis lis vieris B61.
La presince di ordegns nucleârs a Pagliaro, Gori e Davian no je mai stade confermade ni de bande americane ni di chê taliane, cun dut che a son son stadis fatis intai agns centenârs di interogazions parlamentârs par vê clarece sun chest cont. Indi è convint, dut câs, Hans Kristensen de Fas (Federazion dai sienziâts americans) considerât un dai maiôrs esperts su la presince nucleâr in Europe. La ultime conferme su la presince e va indaûr a za fa cualchi mês e e sarès dimostrade des imagjinis rilevadis dai satelits fatis viodi dal stes Kristensen. Fotografiis che a mostrin che i Stâts Unîts a àn procedût a meti insigurece i magazens dai ordegns nucleârs ancje a Davian, il che al à fat pensâ che fint a vuê, in cualchi mût, no sedin stâts custodîts in assolude sigurece. Secont i esperts tal 2000 la base furlane e veve 18 caveau dulà che a jerin custodîts 50 ordegns. I lavôrs realizâts a àn creât une gnove cente che e conten, par altri, 12 cjamaris di sigurece sot tiere.
In sumis o podìn ben dî che il Friûl al è une potence nucleâr e simpri in vuaite di alc... destin indât! (renzo balzan)
Ladins dal Friûl pag.3 - Lui 2016
CRONICHIS DI CHENTI
La cooperazion in Cjargne e je inmò vive e presint
Dopo il disastri de CoopCa un esempli positîf nus ven de CIC
Tumieç – Dopo ce che al è sucedût cu la vicende de CoopCa, la cooperative che e podeve vantâ plui di cent agns di ativitât e po falide cun dutis lis conseguencis che sun chest gjornâl us vin simpri contât, si jere persuadût che la cooperazion, il spirt cooperativistic, a fossin aromai dome dai biei ricuarts pe Cjargne, pont di riferiment tal secul passât sun chest cont. Invezit, par fortune, no je propite cussì. La notizie in rivuart nus rive di Tumieç dulà che la CIC (Cooperative Indot Cjargne) e à decidût di cjapâ sù la buteghe (si cjate inte centrâl vie Del Din in plen centri storic) che par tancj agns la veve tignude vierte la famee Nadali, e che di resint e jere stade juste apont sierade. Oltri a chest, dal 2 di Jugn stât la Cooperative e à cjapât sù la gjestion dal ristorant zontât ae Polse di Cougnes, a Zui, e intai ultins mês e à cjapât sù a vore uns vincj personis inte sô fabriche di Vile Santine. In sumis une cooperative vive e ative.
La CIC, fondade tal 1987, e davuelç la sô ativitât principâl a Vile Santine, dulà che e à une fabriche che e prodûs coletôrs par scambitôrs di calôr e componentistiche par machinis. Tal 2000 e à scomençât a cjapâ sù la buteghe di alimentârs di Enemonç che e jere stade sierade, tal Zenâr dal 2015 la buteghe di alimentârs di Lauc, e simpri tal stes àn ancje lis buteghis di Liariis di Davâr e di Cjavaç. Cussì oltri a furnî un servizi fondamentâl pai piçui paîs e à dât lavôr a cetancj di lôr, che a son lâts a zontâsi ai trente che bielzà a lavorin inte fabriche di Vile.
Tal mês di Setembar stât une grande multinazionâl de componentistiche par machinis e à afidât ae cooperative une impuartante comesse, che e à permetût di cjoli sù a vore altris vincj personis, par cumò a timp determinât. Dut câs se lis prospetivis di marcjât a saran positivis al è di crodi che chei puescj a podaran jessi confermâts e deventâ definitîfs.
Cumò, cemût che o vin displeât denant trat, la CIC e à cjapât sù la buteghe ex Nadali, che jessint in centri e continuarà a dâ un servizi ae personis anzianis che no puedin cori a fâ la spese intai supermarcjâts de perifarie. Oltri a chest e vignarà ancje proponude une rieste di prodots locâi che a son une vore preseâts ancje dai turiscj e de int di passaç pal cjâf lûc de Cjargne. Dut chest al sta fasint in mût che diviersis buteghis presintis intai piçui paîs de Cjargne a sedin interessadis a contatâ la CIC par podê dâ une continuitât ae lôr ativitât, e un servizi fondamentâl pe int.
Chescj acjadiments nus puartin a dî che la cooperazion in Cjargne e reste simpri plui vive e ative che mai, a dispiet dal disastri de CoopCa. In conclusion il spirt dai cjargnei al reste simpri chel di no molâ, nonostant la politiche e i politics che ju aministrin. (mateu di prun)
Finalmentri la disocupazion e scomence a calâ
Udin – E cale la disocupazion, che tal prin trimestri dal 2016 si è sestade al 7,1 par cent daspò jessi rivade al 9,5 par cent tal 2014. Chest al è un segnâl che la economie e torne, biel planc, a partî. Daspò agns di crisi pesante e sta tornant a partî la edilizie. E cres, si ben di pôc la produzion industriâl (+ 2%). In aument ancje lis espuartazions (+ 1,3%). Al miore il turisim (+ 4,1%), interessante ancje la riprese dai consums (+ 1,6% lis venditis al detai). E peiore invezit la cualitât dal credit, par colpe des “soferencis” ingrumadis des bancjis, che a son incressudis dal 3,5% al 4,5%.
A son chescj i numars di fonde de Relazion Economiche dal Friûl-V.J. pal 2015, ilustrats di resint inte sede de Bancje d’Italie a Triest dal diretôr Giuseppe Manitta, e dai economiscj Achille Puggioni e Tiziano Sodano. Il 2015 al à segnât un pont di discontinuitât daspò trê agns flession costant. Al à permetût al tiessût economic di tirâ flât, ancje se i standard di prin de crisi a restin nome un ricuart, e un paradigme di riferiment inmò improibît.
Si è consolidade la lizere riprese de domande indreçade ae industrie regjonâl: daspò cuatri agns passâts in soference, ancje la component interne si tornade a meti in marce, mentri lis espuartazions a àn continuât a cressi, ancje se cun cadencis mancul sostignudis, confermant une dinamiche mancul vivarose rispiet al rest dal Nord Est. Pes impresis cjapadis in considerazion dal scandai de Bancje d’Italie al è tornât positîf il salt tra chês che a àn aumentât la spese par investiments e chês che invezit le àn ridote.
Inte edilizie si è fermât il slungjât câl de ativitât produtive. Sul marcjât imobiliâr a stan aumentant i scambis (+ 10,2%), pûr restant a nivei une vore inferiôrs a chei dai agns denant de crisi. Lis cuotazions des cjasis si son stabilizadis daspò uns trê agns di câl marcât dai presits.
Tal terziari il cumierç si è zovât de incressite (par cumò debule) dai consums des fameis. Notis positivis ancje pal turisim dulà che a son miorâts i dâts di ducj i setôrs (intes localitâts di mâr, di montagne e ancje culturâl intes citâts), cuntun salt positîf di oltri il 4%. Tal 2015 il numar dai ocupâts al è restât invariât, graziis al miorament de seconde part dal an: la disocupazion daspò agns di numars alts (dibot a dôs cifaris) e je calade in maniere sensibil tal prin trimestri dal 2016. Cundut achel al reste il dât preocupant di une inmò masse alte disocupazion zovanîl. (mdp)
Ladins dal Friûl pag.4 – Lui 2016
CRONICHIS AUTONOMISTIS
Friûl e Triest: l’iter pai referendum al va indenant
Il Comitât “Ducj pal Friûl” al clame i furlans ae mobilitazion
Rivignan - “Cheste iniziative e je il sâl de democrazie e e va inte direzion dal recupar di chê minimâl cuantitât di sapienzie popolâr che e covente, cumò plui che mai, ae Republiche”. Peraulis pandudis dal professôr Mario Bertolissi presint a Rivignan, sabide 4 di Jugn, ae cunvigne sul cont des autonomiis, daspò il dipuesit dai doi cuesîts referendaris par butâ jù lis Uti e pe istituzion, inte nestre Regjon, di dôs provinciis autonomis dal Friûl e di Triest. L’ordinari, titolâr de catidre di dirit costituzionâl ae Universitât di Padue, al è stât juste apont ospit dal Comitât “Ducj pal Friûl”, che al sta puartant indenant la iniziative referendarie.
Cuale che e je la sô opinion sul cont de iniziative che e à puartât di resint al dipuesit dai doi cuesîts referendaris lu à sotliniât plui voltis. Promovintle cence scuasit la necessitât di jentrâ tal merit. “Si trate di une iniziative – al à dite – che e à ce fâ cul pinsîr e cun saldis justificazions, che si insede intun timp il cui manifest di base al à chest titul: no stait a pensâ. No stait a smaraveâsi aduncje – al è lât dilunc il docent indreçantsi al numerôs public presint – se di front ae vuestre propueste cualchidun al disarà ‛e je la solite mignestre tornade a scjaldâ’. A son lis rispuestis di cui che, ogni dì, al contribuìs a meti sui paradôrs la democrazie za clopadice di chest Paîs”.
Peraulis, e resonaments, che a àn scjaldât il cûr di cui che intai ultins mês al à lavorât par rindi pussibii i referendum e la zontade racolte di firmis. “Indi coventavin 500 – al à ricuardât Mario Anzil, sindic di Rivignan-Teôr e principâl animadôr dal Comitât ‘Ducj pal Friûl’ - o sin rivâts a cjapantti sù 2 mil, pronts cussì a fâ front ae fase doi”. Inmò Anzil: “A pene che l’ufici di presidence de Regjon si sarà esprimût su la amission dai cuesîts, pont dulà che no esistin dubis di sorte, o scomençarin la racolte des 15 mil firmis che a coventin. Un lavôr grandon che al domande il jutori di ducj chei che a àn a cûr l’avignî de nestre tiere. I timps a son bielzà cjadençâts. L’ufici rezût di Franco Iacop al varà di esprimisi dentri un mês, po dopo il Comitât indi varà a disposizion cinc par racuei lis firmis. “Se o volìn lâ a votâ inte Vierte cu ven o scugnìn fâ dut dentri il 31 di Dicembar”. Da Rivignan partant e je partide une clamade fuarte pal popul furlan. “E je forsit la ultime ocasion di riscat che nus reste – al à concludût Anzil – o si fâs il Friûl o pûr il Friûl al mûr”. (red.)
Dopo cent e cincuate agns Cosean al torne a dî di no
Cosean - Une cunvigne di cheste sorte dulà podevie jessi fate: naturalmentri a Cosean. Anzit a “Cosean dal no!”. O fevelin juste apont dal incuintri che i autonomiscj furlans, cul sostegn de associazion culturâl “La grame”, a àn inmaneât vinars 10 di Jugn par resonâ sul cont dal referendum costituzionâl che si davuelzarà il mês di Otubar cu ven.
Ricuardant che juste za fa cent e cincuante agns il paîs dal Friûl di Mieç al jere stât l’unic a votâ “no” tal referendum che al varès confermât il passaç dal Friûl sot de Italie, vinars 10 di Jugn e je scomençade la resistence a chel che il resint Comitât pal “No” al considere un gnûf plebissît: il referendum costituzionâl dal mês di Otubar cu ven. Dôs lis obiezions di fonde che a puartin a dî di no: il riscjio grant de pierdite de specialitât de nestre Regjon, e po la discriminazion intai rivuarts des minorancis. In fats secont il Comitât la ridefinizion de composizion e des competencis dal Senât e met in vore une discriminazion che no po sei acetade des minorancis linguistichis di cheste Regjon (furlans, slovens e todescs n.d.r.), rispiet a altris situazions “fuartis”, come chês dal Sud Tirôl e de Val D’Aoste.
Inmò, inte riforme nol è clâr il destin des Regjons a statût speciâl. La pôre sun chest cont e je che l’adeguament di chescj Statûts si tradusi intune tratative cence fin des sengulis Regjons cuntun no inmò sclarît livel dal Stât centrâl, svilint cussì la valorizazion dal decentrament e dal regjonalisim. Al è in prionte avonde probabil che par definî lis modalitâts de interie procedure, e scugni jessi fate buine une altre leç di modifiche costituzionâl cun contignûts che no si cognossin e intes mans dal Parlament, acentrant e degradant inmò di plui lis funzions de nestre Regjon.
Regjon che, tal câs dal Friûl-V.J., intai ultins agns e à pierdût 1,3 miliarts di euros ad an. Pierdint cussì podê intai confronts dal Stât centrâl. Cu la pierdite de Specialitât, il Friûl-V.J. al viodarès a ridusisi lis jentradis e al esist ancje il riscjio di une pierdite significative dal Pil regjonâl - stant aes previsions dal Comitât -, cun chel che un tant al podarès compuartâ sul plan ocupazionâl e dai investiments in Sanitât e tal public. Ancje lis capacitâts decisionâls a saressin ridotis di cetant fasint de nestre Regjon une realtât simpri plui periferiche e par nuie determinant.
A fasin part dal Comitât, Sergio Cecotti, za sindic di Udin e president de Regjon, Roberto Visentin, autonomist elezût in Parlament pe Leghe Nort, Zorç Cavallo storic autonomist de çampe furlane, Fraceschin Barazzutti, za conseîr regjonâl e pont di riferiment des associazions ambientalistis de Cjargne, Eros Cisilin, conseîr provinciâl, Elia Vezzi, sindic di Paluce e altris inmò. (red.)
Friûl: un popul, une tiere, une lenghe!
Ladins dal Friûl pag.5 – Lui 2016
JOSEF MARCHET: I GRANCJ OMS DAL FRIÛL
Giulio Camillo Delminio: scritôr e alchimist
La dople personalitât di Giulio Camillo, clamât Delminio, e pararès in ogni sens avonde interessante parcè che e vali la fature o la curiositât di une revision e di un studi de bande di cualchi cultôr des nestris memoriis. Il Liruti si è prestât cun pazienzie a ricostruî lis sôs vicendis torzeonis, aurint i elements cronologjics scuasit dome des indicazions racoltis intes letaris dal Camillo stes; e al à regjistrât cun scrupul i judizis esprimûts sul so cont dai contemporanis e de posteritât, fint ae mitât dal Sietcent. A son judizis contrastants che a van de amirazion iluminade ae discualificazion plui totâl. Om di culture portentôs, di une sutilece cence parêi, ment scuasit divine lu diserin cierts; volgâr çarlatan, torzeon scaltri, imbroion, o pûr balort lu definirin altris. I plui resints, in massime, a àn miei ignorâlu. A mieze strade fra chestis esagjerazions, al è forsit il câs di osservâ che inte storie des letaris e dal pinsîr de etât moderne, a ’nd è ancje une schirie di personalitâts istès discutudis e discutibilis, dulà che tal mieç Camillo, nol dovarès disfigurâ.
Nassût, secont i conts fats dal Liruti, tal 1479 a Puart, di une famee che si pense origjinarie de Dalmazie: di achì e divignarès juste apont la reson dal sorenon Delminio, il Camillo non nus à lassât nissune indicazion sul cont de sô formazion culturâl, che par altri e risulte di un gjenar che no si po pensâ che e sedi stade acuiside frecuentant lis scuelis comuns. Tant a dî lis lenghis orientâls, come la indiane e la caldaiche, che al diseve di possedi, e l’egjizian e l’ebraic e la cabale babilonese e altris dutrinis esoterichis e l’alchimie, che si professave di praticâ, no jerin ciert ogjet di insegnament intes scuelis di chenti. E intes stessis letaris greghis e latinis nus disvele un bagai di cognossincis limitade scuasit al sôl Cicerone di une bande o a Demostene, di chê altre. Chest so ordin di interès e di curiositâts, insiemit cu lis sôs simpatiis astrologjichis, pitagorichis e ocultistichis, cui siei intermitents misticisims, no disseparâts di une morâl cence brenis di sorte, a son di par se indiç palês di un temperament, si fâs par mût di dî, stravagant, di une inclinazion particolâr viers ce che al è di mancul razionâl o di mancul positîf inte cente de cognossince umane.
Ancje tant scûrs a son i inizis de sô cariere di maestri. Viers il 1519, cuant che al veve bielzà cuarante agns, al insegnave logjiche e altri a San Vît al Taiament: nol è clâr se intes scuele publiche o ben intune sorte di academie privade davierte di lui stes; e dutun in chel al concepive un prin progjet di chel misteriôs e mai finît “Teatri” di ogni dutrine, che al fo l’ogjet des sôs fadiis par dut il rest de vite, e su la cui nature nus restin dome discuardantis indicazions. Cuntun plan di cheste opare, o forsit, cun cualchi saç des singulis parts e cuntune letare di presentazion dal ambassadôr di France a Vignesie, al partì, tal 1519, dal Friûl viers Parìs, par domandâ il sostegn finanziari che i coventave al re Francesc I. Il lavôr grandon che al veve imbastît al domandave dut il so impegn e partant une indipendence economiche, che lu mantignìs libars dal impegn dal insegnament. Il re di France lu scoltà, i fasè dâ 500 scûts di aur e lu tornâ a mandâ in Italie. Al vignì a stabilîsi a Vignesie cui colaboradôrs che za al veve cjolt sù a S. Vît, e in curt al spindè ducj i bêçs che i jerin stâts dâts. Inalore (1521) al scugnì acetâ une catidre di latin e grêc alì dal Studi di Bologne.
Tal 1525 al tornà a inviâ la rieste dai siei viaçs in France. Dut câs cheste volte al le cun Jeroni Muzio, che al è chel che nus à furnît la maiôr part dai elements biografics dal Camillo; al tornà, simpri cul stes Muzio, tal 1530, daspò vê assistût ae dople incoronazion di Carli V e, in cheste ocasion, al fo ancje a San Jan de Luz, sot i Pirenei, a spietâ, poetant cul Muzio, la gnove nuvice di Francesc I, Lionore, sûr dal imperadôr, e a chel corteu si zontà fint a Parìs. Po al è dificil tignî il cont di chei altris viaçs dal Camillo: al risulte che sul scomençâ dal 1533 al jere a Vignesie e tal mês Avost al scriveve di Parìs; tal 1535 al mandave une letare plene di oracui a une cierte Lucrezie, sô amie, di Rouen; tal mês di Otubar dal 1536 si cjatave inmò a Parìs cul Varchi e cul Molza. La finalitât di chescj viaçs e jere chê di tignî informât il re di France sui progrès dal so lavôr e aurî di lui cualchi altri sussidi: al semee che indi vedi cjapâts avonde. Il re, si ben incuriosît dai straneôs progjets e esperiments che il Camillo i proponeve, a un ciert pont al devi jessisi stufât: al sta di fat che intai ultins agns de sô vite, il Delmanio si atacà al marchês Alonso d’Avalos, duche di Milan e comandant des trupis spagnolis cuintri i Francês, e si fasè acolzi ae sô cort. In chê citât o savìn che al scomençà a frecuentâ il palaç de famee Sauli; al semee anzit che in chê famee alì a là a stâ in plante stabil, in cualitât di precetôr dal zovin Alessandri, che al fo po l’innomenât barnabît deventât sant. Sigûr al è impen che in cjase Sauli a Milan, ai 13 di Mai dal 1544, Giulio Camillo al cessà di vivi ae improvise par colpe di atac di asme che i capità intant che al spiegave il test di Virgilio ai doi fîs di Domenico Sauli: chest indi curà la sepulture inte glesie des Graziis.
Ancje i plui setics tra i contemporanis a ricognosserin tal Camillo un inzegn straordenari e une slargjade culture. Di ce gjenar che e fos cheste culture si po dedusilu dal sempliç elenc dai siei scrits, che a vevin di jessi tancj: ma po ce che al fo publicât dal Camillo si ridûs a un volum che al cjape dentri sîs o siet opuscui, che in edizions sucessivis a forin incressûts cu la zonte di altris tratâts, inedits, di letaris e altris rimis, o pûr tornâts a stampâ cul titul modificât. In sumis un personaç dabon stravagant e fûr dal vade. (Josef Marchet – test tirât fûr da “Il Friuli: uomini e tempi”, ridusût e voltât par furlan par cure de redazion)
Ladins dal Friûl pag.6 - Lui 2016
DAI FATS E DE CULTURE
DES TIERIS LADINI
Convenzion gnove pe RAI Ladinia
Radio e television par ladin pe minorance presint in Sud Tirôl
Bolzan/Bozen – La RAI e à rinovât par trê agns la Convenzion pes trasmissions ladinis e todescjis in Sud Tirôl. Chest al è stât pussibil daspò une rieste di incuintris tra la RAI di Rome, chê di Bolzan e la rapresentance istituzionâl de Provincie dal Sud Tirôl. La ultime Convezion e je stade fate buine, juste apont, ai 23 di Dicembar dal 2015 e sotscrite de Presidence dal Consei dai Ministris, dal Sorestant de Provincie di Bolzan e de RAI Com. La Convenzion e vâl par trê agns, po e podarà jessi inmò rinovade. Lis trasmissions pe radio ladine a proviodin almancul 352 oris ad an di metude in onde, mentri pe television ladine a son proviodudis 100 oris di trasmission ad an.
La Convenzion e proviôt la presince di une Comission paritetiche di control che e je stade nomenade ae fin dal mês di Zenâr stât. Cheste e à il compit di informâ il guvier di Rome e il Dipartiment de Informazion sul coret funzionament de Convenzion. De Comission paritetiche a fasin part siet personis de Provincie di Bolzan, un diretôr de ripartizion provinciâl de RAI, un gjornalist dal ufici stampe provinciâl, un president de RAS, un funzionari ladin nomenât dal sorestant provinciâl, doi funzionaris sielzûts de zonte provinciâl.
Lis siet personis dal grup RAI, il diretôr de RAI di Bolzan, il diretôr de “Testade Gjornalistiche Regjonâl”, il coordenadôr responsabil de programazion todescje, e il coordenadôr responsabil de programazion ladine, l’aministradôr delegât de RAI Com, il diretôr dal staff de Direzion Gjenerâl de RAI di Rome a varan di esaminâ lis eventuâls propuestis di mudament des oris di trasmission, resonâ sul numar di oris di utilizâ e su la cualitât dai programs di meti in onde cul fin di garantî trasmissions di bon livel.
A chest pont al è di sperâ che i doi ladins presints inte Comission paritetiche – Cecilia Miribung e Leo Senoner – si fasin sintî e che a puartin indenant la propueste par un aument des oris di trasmission pe radio ladine di almancul altris cinc oris in dì, e de television ladine di altris dôs oris in dì. Tal Grison svuizar, par esempli, lis trasmissions par ladin rumanç, sedi pe radio che par television, si fasin 24 oris su 24, sedi par rumanç standard sedi intes varietâts de sengulis valadis.
Si osserve ancje che la trasmission di informazion gjornalistiche “Trail” e je masse curte, cussì che lis notiziis no puedis sei dadis in maniere complete. Si domande par chest di vê a disposizion almancul 15 minûts.
Altri probleme al è chel di podê vê dai corispondents intes valadis, di mût di vê a disposizion plui notiziis e plui aprofondiments, sedi par chel che al inten il servizi gjornalistic sedi lis trasmission di caratar culturâl. Se la politiche si môf e e fâs in mût che la RAI e aceti chestis propuestis, indi vignarès un grant vantaç pe comunitât ladine des Dolomitis. Si trate in fats di un servizi fondamentâl, sedi pe sô utilitât pratiche, sedi par infuartî la funzion de lenghe ladine inte comunicazion di ogni dì.
Chest in Sud Tirôl. In Friûl invezit pe nestre lenghe ladine o sin simpri plui tal limbo. No esistin progjets e programs de bande de RAI, si fâs ogni tant alc cence costrut e cence nissun control su la cualitât di ce che al ven metût in onde cun gjornaliscj che no son stâts preparâts par cheste sorte di lavôr. Ma ae politiche di chenti i va ben cussì e e tâs. Par fortune che e esist Radio Onde Furlane, che e furnìs un servizi gjornalist pe radio, par furlan, verementri puntuâl e professionâl. Ma nol è cussì che al funzione un servizi public, co nus oblein a paiâ l’abonament cence rispietâ i nestris dirits. La minorance ladine dal Friûl e je discriminade in maniere palês de RAI. Ma se nissun nol proteste lôr no si scomponin. (edelweiß)
___________________________________________________________________________________________________________
Il ladin a scuele a Cortina d’Ampezzo
Ampezo (Bl) – Sabide 4 di Jugn pai arlêfs de 1A e de 4C des scuelis di Cortina d’Ampezzo (par ladin Ampezo) al è rivât insom il prin an dal progjet “Ladin a Scola”. Chest al è stât pussibil graziis a une convenzion sotscrite a Col (Cuel S. Luzie) tal mês di Otubar dal 2015 cul Istitût ladin di Col e cu la Intendence Ladine. La ativitât e jere po partide tal mês di Fevrâr in dôs classis che a fasevin scuele ancje di sabide. A chest progjet e à dât la sô poie la professoresse Giuliana Bellodis par chel che al inten il lengaç, la storie e la culture ampeçane. Cu la professoresse Bellodis a àn colaborât dôs maestris in mût di imbastî e puartâ indenant la ativitât didatiche cun risultâts plui che positîfs, tant di rivâ a coinvolzi sedi i arlêfs che lis fameis.
Tal incuintri che al à sierât cheste impuartante iniziative, la president de Union di Ladins de Ampezo, Elsa Zardini, e il diretôr dal Istitût Ladin di Col “Cesa de Jan”, Moreno Kerer, a àn displeât ai arlêfs la fortune che a àn vude di podê imparâ il lengaç ampeçan a scuele. “Une volte, cuant che o levi a scuele jo – e à dite la Zardini – a fevelâ par ladin a scuele si riscjave di cjapâ une scufiot de bande de maestre. La nestre lenghe mari e veve di sei dismenteade, metude de bande, nol jere fin e di mode doprâ l’ampeçan. Vuê naturalmentri i timps a son cambiâts co si à la pussibilitât di recuperâ a scuele un patrimoni di lenghe, storie, culture e tradizions che al sarès dabon un grant dam se al ves di lâ pierdût”. (red.)
Ladins dal Friûl pag.7 - Lui 2016
INTAI PRÂTS DE CULTURE FURLANE
A Dieç inmò une mostre di valôr european
Cheste volte dedicade a ciridôrs, int che e scjampe e piligrins
Dieç – Ai 22 di Mai stât e je stade screade a Dieç di Tumieç la XII esposizion internazionâl di art, organizade come simpri dal Comitât di San Florean e curade, pe part artistiche, di pre Alessio Geretti. Il titul di cheste edizion: “Oltri: in viaç cun ciridôrs, int che e scjampe e piligrins”, al è plui che mai di atualitât, viodût ce che al è daûr a sucedi sui confins meridionâi de Europe, cun miârs di personis che a scjampin dai lôr paîs par colpe des vueris, des violencis, de fan, inte sperance di podê cjatâ un mût di vivi plui uman. Cun di fat ae cerimonie di viertidure doi rifugjâts, un zovin afghan e un pachistan, a àn compagnât i presints ae prime visite de mostre.
In fats cui miei di doi dispatriâts podevial ilustrâ il sens dal viaç, sot i plui diviers aspiets. Lis motivazions origjinariis, chês che si son modificadis di tape in tape, la sperance, lis spietis, la pôre, la sorevivence, la integrazion, il presint e l’avignî. I doi profugos a son ospits di dôs realtâts di acet de Cjargne. Bons. Zanello, pal Comitât, e il coordenadôr de mostre, pre Alessio Geretti, ju àn incuintrâts ducj chescj zovins che a àn vût cûr di bandonâ la lôr tiere par cirî chenti protezion e une sperance di vite miôr. Ur àn fat une propueste, come protagoniscj dal Viaç, ma ancje come ocasion di une integrazion plui puntuâl tal tiessût sociâl de Cjargne. Doi, juste apont, a àn acetât e a son lâts a frecuentâ i cors di formazion par preparâsi al servizi di vuide de mostre, insiemit cui lôr compagns di etât cjargnei. Verementri un esempli concret di pussibil integrazion.
Par altri il Comitât di San Florean no si è contentât di chestis dôs figuris. Indi à inseride inmò une altre: chê di un zovin pazient dal Centri di salût mentâl, che si sta preparant ae lauree e che al à domandât di condividi la esperience di chel “Oltri” che a Dieç al vignarà ricercjât in ducj i siei aspiets. Se si vûl o sin di ducj un pôc profugos, cui che al scjampe de fan e de vuere, di ogni forme di violence, e al à il dirit di jessi acolt di chei altris fradis. Ma al è profugo ancje cui che al scjampe des propiis responsabilitâts e che al refude di dispartî il so pan.
Chestis lis motivazions “sociâls” de rassegne di Dieç di chest an, ma naturalmentri a ’nd è ancje une propueste artistiche culturâl, cu la esposizion di oparis di valôr grandon. Une trate sugjestive e rafinade pe raritât de iconografie e pe profonditât e atualitât dai temis tratâts a traviers cuarante cinc oparis pitorichis, dividudis in cinc sezions tematichis e divignints da trente colezions privadis e publichis, italianis e europeanis. Une ocasion straordenarie par amirâ lis oparis maestris di Lorenzo Monaco, Botticelli, (“Adorazion dai Trê rês” rivade dai Uffizi di Florence), Guarino, Pinturicchio, Jordaens e Stomer.
“Il cûr de mostre di Dieç – al à displeât il curadôr pre Alessio Geretti - al è soredut intai cjâfs d’opare che a rifletin lis diviersis esperiencis umanis. Un al è firmât dal grant flamant Jacob Jordaens. La sô “Sacre famee che e scjampe” datade 1652 (e je la imagjine vuide de mostre) al è un acjadiment ecezionâl. In chel cuadri alì al è dut, fede e art, oms disperâts e gaiarins, passât e presint. Rifletin insiemit graziis ae art, la storie sacre dal viazâ uman. Ducj i viaçs nus cambiin. La mobilitât interiôr e cambie la vite spirituâl e crodi al vûl dî metisi in viaç. Une piture al è un viaç. E môf lis cjossis, fermantti. Cuant che tu stâs fer lis oparis ti disvein intuizions spirituâls e tu deventis cussì vulnerabil aes domandis.
Viazâ come simbul che nol po sei soprimût dal desideri dal om di cjatâ il sens de esistence, di superâ se stes, di vivi ad in plen imboreçant il cûr a traviers l’art.
Lis oparis sielzudis intun arc di timp di Cinccent agns, e dividudis in cinc sezions tematichis a metin l’acent su ce che al sucêt dentri l’om in viaç, parcè che alì e sta la clâf de culture ocidentâl antighe e cristiane. In chest timp di grandis migrazions e di Jubileu straordenari, di Dieç, piçul borc di mont de straordenarie vitalitât, al rive ae Europe un messaç spirituâl positîf a traviers l’art.
La mostre, cemût che si à vût iniment denant trat, e restarà vierte fintremai ai 9 di Otubar cu ven, dal martars ae sabide: 10.00 / 19.00. La domenie invezit des 9.30 aes 19.30. (von zercläre)
Screât il ristaur de "Madone dal Sanc" di Noiarêt
Tualiis di Comelians - Il cuadri de “Madone dal Sanc” di Noiarêt, di resint restaurât graziis a un contribût de Provincie di Udin, al è stât presentât ai fedêi sabide stade, 11 di Jugn inte glesie di San Vicenç di Tualiis. La tele, viere dal 1688, al è un dai tancj ogjets di art realizât intes tieris dal todesc (probabilmentri de Boemie) e po purtâts chenti dai nestris cramârs. Secont une liende, la origjine di cheste venerazion e va indaûr ai 29 di Avrîl dal 1494, cuant che un ciert Zuan Zuccono, jessût de ostarie dal paîs di Vigezzino (Verbanie), alterât par vê pierdût al zûc, al rivà sot sere denant il puartin de glesie di San Maurizi; alì sot vie e jere piturade une imagjine de Madone cul Bambin. Cjapât de fote al ve cûr di tirâ un clap sul çarneli de Virgjine Marie e de feride al scomençà a vignî fûr sanc. Chest meracul al le dilunc fint ai 18 di Mai.
L’incuintri pe scree, oltri a presentâ i risultâts de vore di restaur, al à ofrît un motîf par cognossi e comprendi la presince dal cult e la sô difusion inte aree centri-europeane. La piture e mostre, dentri un gloriet di stîl tart rinassimentâl, la Madone cul Bambin. In origjin la piture si cjatave dentri vie de glesie di Noiarêt - sdrumade intai agns ’60 - che e dipendeve de parochie di Tualiis, cussì la opare, in considerazion dal so particolâr valôr, e je stade metude dentri intune esposizion metude sù alì dal museu Gortani di Tumieç. (red.)
Ladins dal Friûl pag.8 - Lui 2016
SCRITÔRS E LIBRIS IN MARILENGHE
Ferruccio Tassin: “Robononis numar tre”
Al è vignût fûr un gnûf mac di contis dal Friûl di Jevât
E je vignude fûr za fa cualchi mês une racolte di contis scritis di Ferruccio Tassin, e cjapadis dentri tal titul “Robononis numar tre”. In efiets cheste e je la tierce racolte di cheste sorte publicade di Tassin, e chest al da di viodi che i doi libris di prime a àn cognossût un slargjât preseament, si ben che nissun ent public nol à mai sostignût il lavôr dal nestri autôr. Tant a dî che ancje inte concession dai contribûts a sostegn des iniziativis che a promovin la lenghe furlane a ’nd è fîs e fiastris. In chest câs di laudâ e je la editrice “Braitan”, di Hans Kitzmüller, che e à permetût al jessude di cheste preseose racolte di prosis.
Juste apont, intes notis sul daûr de cuviertine Kitzmüller nus pan: “Chest ‘numar 3’ di Robononis al risierve al letôr atent e ben disponût gnovis e plasints sorpresis su chel ‘piçul mont d’antan’ di Ferruccio Tassin che intai prins doi numars al à bielzà fat tornâ a scuvierzi e rivivi cuntun insperât e straordenari sucès, umanitât e umorisim di une furlanetât storichementri e linguistichementri cetant particolâr, o sei chê dal Friûl austriac e dal sonziac, il furlan cu la “a”. Ve inalore aduncje inmò senetis, batudis, personaçs matarans di paîs piçui e grancj, plevans, contadins, ostîrs, feminis sbilfis, fruts, fantacins e zagos di un teritori che pal autôr al à biografichementri il so centri a Rude, dulà che in chest volum e je in fats dedicade la interie part centrâl.
“Robononis numar 3” nol ofrìs dut câs dome i consuets simpatics episodis di ‘celebritâts paisanis’ cun vivarose e coinvolzint ironie ma ancje dai vêrs e propis saçs di prose spontanie, rievocative di cierts aspiets e di cierts ambients des ostariis o dal balon o des parochiis e di personalitâts come chê di barba Rafael artist dai dîs di vora.
Il fat che in chestis prosis no sedi stade doprade la grafie uficiâl nol à culì nuie di polemic ma e je inviulade dome de volontât di une adeguade rapresentazion di une fevelade dialetâl uniche de memorie imagjinative come che e sarès stade tal timp dai fats contâts di cui che al varès volût meti par scrit tal secul passât il contâ di cjossis popolârs in realtât apartignintti dome a une tradizion orâl, ricostruzion aduncje di une grafie popolâr storiche.
La prime des cuatri sezions che a metin adun che volumut (pp.89), e je dedicade ae mai dismenteade Austrie, la seconde al Visc di confin, la tierce ae Rude dai Tassin apont e, in fin, la cuarte a Romans dal Lusinç e a un torzeonâ pal plui slargjât teritori de Basse. Ancje su chest ‘numar 3’ nol po no sei sotliniât cemût che Ferruccio Tassin al vedi inmò di plui aprofondît e insiorât chel monument ae Basse e ae sô identitât storiche, tirât sù intai doi libris denant, cuntun rinovât at no dome afetuôs e nostalgjic, ma ancje leterari e poetic”.
Pensant a Ferruccio Tassin e ae sô ativitât di storic, ricercjadôr, scritôr e animadôr culturâl nus ven iniment la Mitteleurope, chê realtât indefinide, co no je une nazion cun confins e dut l’aparât che lu saponte, ma ben invezit un sium, un ideâl. Il sium che suntun teritori a puedin convivi popui diviers tal rispiet des propiis identitâts. L’imperi asburgjic al veve cirût di podê realizâ chest “progjet”, ma lis dinamichis dai nazionalisim dai sengui stâts, massime daspò la balfuerie des vueris napoleonichis, al mandà dut a mont. La vuere grande pierdude po e à puartât il colp mortâl al telâr dulà che al jere intiessût il vieri imperi.
Ma chê idee no je muarte, anzit plui di cualchidun al à dite che la Europe di vuê, che si cjate intun moment intrigôs di rapuarts tra i stâts associâts, e dovarès fâ riferiment al model mitteleuropean. Ferruccio Tassin al è un di chei che al à simpri crodût in chest, ma soredut che al sta lavorant par chest. Tal so piçul, cui mieçs limitâts che al à. Darest ancje chest so ultin libri al zove se no altri a salvâ la memorie, a recuperâ esemplis, a semenâ convinzions.
Dal pont di viste leterari, Ferruccio al è un che si fâs lei simpri cun grant plasê, pe sô prose lizere, sclete, cence piniis e cence retoriche. Lis contis po a son une plui sauride di chê altre. In sumis verementri un biel lavôr. Al va purpûr zontât che Tassin, daspò che a son vignûts a mancjâ personaçs come Celso Macor e Ane Bombig, al è restât un dai pôcs che a sta cirint di salvâ la varietât dal furlan e la leterature dal Friûl di Jevât. Un mert in plui par lui che a ’nd à bielzà cetancj.
___________________________________________________________________________________________________________
La schede: F. Tassin, Robononis numar tre, Ed. Braitan, Cormons 2015, pp.89 .
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R.24/2006 art.26